هەرکات دەنووسم، لەو دیو دەرگاى داخراوەوە دەنگى گریانى کچەکەم دەبیستم.\nگریانەکەى ژنانەیە، بەڵام هێشتا پاشماوەى هەناسەکانى منداڵى تێدا ماون، تایبەت ئەوکاتەى دەوەستێ و بەگوڕتر دەست پێدەکاتەوە.\nقەڵەمەکەم توند توند بەسەر کاغەزدا دێنم و دەبەم، وەک ئەوەى بمەوێ ئەوەى ئەمجارە دەینووسم بۆ هەزار ساڵى تر بمێنێتەوە.بە چاوێکى خۆشحاڵیش دەڕوانمە ئەو باڵندەیەى لەسەر لقى دارە زەردهەڵگەڕاوەکە نیشتۆتەوە.دەڵێم هیچکات باڵندەى ئاوام نەدیوە، بیرم بۆ ئەوە دەچێت مام سەفا تەنها خۆى ئەم باڵندەیە بناسێت...شتێک لە شێوەى چۆلەکە، بەڵام کەللەسەرى لە هى تاوس دەچێت..دەنگێکى سەیریشى لێوەدێت.گەر باڵندە بە بەرچاوى منەوە نەیخوێندبووایە و لە شوێنێکى تر تەنها دەنگەکەیم بیستایە، دەمگوت دەنگى مریشک یان هى هەر پەلەوەرێکى ترە!چۆن شتێک بفڕێت دەنگێکى ئاوا ناسازى دەبێـت!\nقەڵەمەکەم توندتر دەکەم و سەروسیمایەکى ناشیرن دێتە بەر پەنجەرە.کورتەبنەیەکى سەر گەورە کە هەردوو چاوەکانى بەقوڵداچوون، دەستى چەپەى بە پەنجەرەوە دەنێت و پێدەکەنێت.جامانەیەکیش لە ملیدا - سەرێکى ڕووتاوە و دوو دانى ڕەش لە دەمدا.ڕووى وەردەگێڕێت و بە شێوەى ئەکتەرێک کە چەندین جار ئەو ڕۆڵەى گێڕابێت، دەڕوانێتە باڵندەى سەر لقەکە و دەستەکانى بەرز دەکاتەوە و بە دەنگێگى گەورە پێدەکەنێت.\nپیاوى کورتەبنە و سەروسیما ناشیرین مام سەفاى خاوەن خانووە.بێ هیچ دوو دڵییەک لە دەرگاوە دەردەکەوێـت و دێتە ژوورەوە.\nدەنگى گریانەکە دەبیستێ.\n"دووبارە ئەو کچە دەگرى، هاى هاى، دووبارە".\n"بەڵێ وەک هەمیشە" من ئەوە دەڵێم و ناشمەوێ بەهۆى ئەوەوە دەسبەردارى نووسین بم.\nسەیرى سەر مێزەکەى من دەکات.کتێبێک هەڵدەگرێ.\n"خوێندەوارنیم، بەڵام بەرگەکەى جوانە! دەى باسى چى بوو؟"\nمن دەڵێم " باسى هیچ".\nبۆ تاوێک دەنگى گریانەکە دەوەستێ، وەک ئەوەى کچەکەم ئاگادارى ئەوەبێت یەکێکى تر لە ماڵەکەدایە.\n" بوو بە چەند ڕۆژ؟"مام سەفا دەپرسێ.\nمن ئارەزووى وەڵامدانەوەى هیچم نییە، بەتایبەت ئەو وەڵامانەى کە دەکرێ کابرا بۆخۆیشى بە چرکەیەک بیرلێکردنەوە پێیان بگات - بەڵام هەمووى بۆ درێژکردنەوەى گفتوگۆیە.\nلەسەر کورسییەکى دارین دادەنیشێ و هەوڵدەدات کەمێک خۆى ڕێک و پێک نیشان بدات، بەڵام من واى دادەنێم ئەم پیاوە هیچ شتێک پۆشتە و ڕێک و پێکى ناکات.\n" هەشت ڕۆژ،هەشت ڕۆژە لێرەى! تۆ سەرەتا گوتت ڕەنگە دووسێ ڕۆژ - هەر بۆ ئەو مەبەستەش پارەکەت دواخست، کەواتە ئەم پارەیە کەى دەدرێت و کەى بەتەماى چۆڵى بکەى؟.".\nمن قەڵەکەم دادەنێم.\n"هەرکات چۆڵم کرد، پێت ڕادەگەیەنم و پارەکەت دەدەمێ!".\nددانە ڕەشەکانى دەردەکەون، ئەوە ئەوکاتەیە کە پێدەکەنێ.\n" چۆن باوەڕت پێبکەم؟".\nڕقم هەڵدەستێ ئارەزووى ئەوە دەکەم، بیدەمە بەر شەق، ئینجا بە تەنها مستێکى بەهێزیش هەر دوو ددانە ڕەشەکانى بشکێنم.\nبۆ لاى کانتۆرەکە دەچم و ئەو دووبارە دەڕوانێتە باڵندەى سەر لقەکە و هەستدەکەم بە چاوێکى شاراوەش چاودێرى من دەکات.جانتایەکى بچکۆلە دەپشکنم و پارە دەژمێرم.\n"ئەوەتا، ئەوەتا - بیگرە هەموویەتى، هى چوار ڕۆژى تریشە".\nکاتێ پارەکە دەبینێت شاگەشکە دەبێت و لەسەر کورسییەکە هەڵدەستێ.ئینجا دەستدەکات بە ژماردنى.بە دەنگێکى ناخۆش (یەک، ئەوە یەک، دوو، ئەوە دوو، سێ، ئەوە سێ..) درێژە بە پارە ژماردنەکە دەدات.\n"تەواوە، زۆر تەواوە، ئێستا ئیتر ماڵەکە تا چوار ڕۆژى تریش هى تۆیە، بەڵام.."\nنامەوێـت چیتر قسە بکات.\nخەمێک باڵ بەسەر سیمایدا دەکێشێت.\n"هێشتا من نازانم تۆ بۆچى لێرەیت؟ ناشزانم بۆچى بە تەنها خۆت و کچەکەت..بۆچیش بەردەوام ئەو کچە خەریکى شیوەنە؟ جارێکى تریش کە پرسیم باسەکەت گۆڕى..".\nبە ئاستەم دەنگى گریانى کچەکەم دێت.\n" تۆ هەر خانووت بە کرێ پێنەداوم، بەڵکو چاکەشت لەگەڵ کردووم وایە؟"\nمام سەفا، بێزارانە دەردەکەوێت و قاچەکانى دەجوڵێنێت و - قسە دەکات.\n"چاکەى من ئەوەیە کە هاتنى تۆ بۆ ئێرە بە نهێنى بهێڵمەوە و بە کەسى نەڵێم بە تایبەت بە کەسانێک کە سۆراخى تۆ دەکەن!ئەمە چاکەى منە، هەروەها نابێ باسى ئەوەش لاى کەس بکەم کە ڕۆژى دووەم کاتێ ئەو کچەت هێنا بە زۆر لە خانووەکەدا نیشتەجێت کرد، نیشتەجێت کرد و دەرگاشت لەسەر داخست..ئەویش لەو دیو دەرگاوە هاواریدەکرد باوکە بیکەوە - دەست لەو یارییانە هەڵگرە باوکە!من ئەوانەم بە نهێنى ڕاگرتوون!ئەوە چاکەى منە!".\nدەڕوانمە باڵدارى سەر لقەکە و پێدەکەنم.\n"ئەمە گەورەترین چاکەیە کە تا ئێستا لەگەڵم کرابێت، تۆ گەورەترین چاکەت لەگەڵ کردووم".\nمام سەفا لەسەر کورسییەکە خۆى ناگرێت، هەڵدەستێـت و دادەنیشێتەوە.\n"من ئەوەم بۆ خوا کرد، بە ئومێدى ئەوەى خراپ نەکەوێـتەوە.".\nمام سەفا شاگەشکە دەبێت.\n" بەڕاست هەر دەمویست بپرسم بەو باڵندەیە ناوى چییە؟"\nپیاوى کورتە بنە بەم پرسیارە ڕەنگى دەگۆڕێت، قووڵ دەڕوانێتە ناو چاوەکانم.\n"باڵندەکە ناوى نەسرینە!"\nوەڵامێکى گێلانەبوو، بزەیەکم کرد، بەڵام نەیهێشت بەرەو زیاتر بڕوات.\n"بەڵێ ناوى نەسرینە، دەزانم تۆش هیچکات باڵندەیەکى بەم شێوەیەت نەدیوە.ئەوە دواى مردنى خێزانەکەم لەم ماڵەدا زیادبووە.هەرگیز باڵندەى ئاوا بەر لە مردنى ئەو لەو ماڵە و لە هیچ شوێنێکى تریشدا نەبووە.هەر چەند ڕۆژێک دواى مردنى دەرکەوت و لەسەر دارەکە نیشتەوە.بەو هۆیەوە من ڕۆژانە دەبێت سەردانى ئەم خانووە بکەم، کە دەشیدەم بە کرێ پێ بە جەرگى خۆمەوە دەنێم..ئەو باڵندەیە گیانى نەسرینى ژنم نا..بەڵکو نەسرین خۆیەتى..خۆیەتى..هەر بەڕاست پێ لە جەرگنانە، خانووێک بە کرێ بدەى ژنەکەیشت لە خانووەکەدابێت..من دەڵێم ئەو بەم بە کرێدانە ڕازى نییە و بەردەوام دەبۆڵێنێ ..تۆش یەکەم کرێچى..سەیریکە..سەیریکە..ئەوەتا دووبارە دەبۆڵێنێ..".\nگریان لە هەناومەوە هات و ڕژایە چاوەکانمەوە.\nقەڵەمەکەم جوڵاند و نووسیم : باڵندەى نەسرین.بە تەنیشتیشییەوە وێنەیەکى سادە و ساکارم کێشا، هێما بوو بۆ مام سەفا.\nکاتێ لە وێنەکە بوومەوە...ئەو لەوێ نەمابوو، بەڵام باڵندەکە هەر بەسەر لقەکەوە دەیخوێند.\nدەنگى گریانى کچەکەشم دووبارە دەستى پێدەکردەوە.\nسەرم خستە سەر مێزەکە و بۆ تاوێک بیرم لە مام سەفا و نەسرین کردەوە.وێنەى ئەوانم لە خانووەکەدا هێنایە بەرچاو، دوو کەسى بەختەوەربوون..نەسرین ئێواران لەناو حەوشەکەدا دەخولایەوە و هەوایەکى ئارامى هەڵدەمژى، ئینجا لەژێر دارەکەشدا نزاى دەکرد..نزاى دەکرد گەر بە پیرییش بێت منداڵێکى ببێت..نزاى دەکرد نەمرێت تاوەکو دەبێت بە دایک.مام سەفایش لە سەر بەرماڵەکە هەمان ئەو نزایانەى دەکردن..بەڵام..\nبەڵام..لێرەوە چیتر تواناى وێنەکردنى ئەو ژن و مێردەم نامێنێت و چیڕۆکەکەیان - کە خۆم بۆم درووستکردوون دەیپچڕێنم.\nدەنگە دەنگێک دێت.\nدەنگى کچەکەمە.قەڵەمەکە دادەنێم و بە هەڵەداوان دەڕۆمە لاى دەرگاکە.\nوەڵام دەدەمەوە "گیان، گیان..مەڵێ باوکە..مەڵێ.."\n"باوکە، باوکە...هەردەڵێم باوکە.."\nدڵم توند دەبێت و سەرم گێژ دەخوات.\n"باشە، چیت دەوێـت؟"\nکچەکەم (کە من هیچکات بەخۆى ناڵێم کچکەم) کەمێک بە نازەوە دەڵێت " خۆشمدەوێى باوکە".\nکاتێ ئەمە دەڵێت ڕادەچڵەکێم و توند دەستم بە دەسکى دەرگاکەوە دەگرم تا بەرنەبمەوە.\n" بێ باوکە بیڵێ، بیڵێ شەپۆل - هەمان شت دووپاتبکەوە بێ ئەوەى باوکە بڵێى"\n" تۆ تێکچوویت باوکە، تێکچوویت".\nدووبارە دەڕۆمەوە لاى مێزەکە.بۆ ئەوەى بە ئارەزووەوە درێژە بە نووسین بدەم قەڵەمێکى تر لەژێر مێزەکە لەناو کارتۆنێکى بچووک دەردەهێنم..ئەمجارە بە "شین" دەنووسم.\nدەمەوێ بنووسم دواى فڕاندنى کچەکەم - دایکى چى بەسەرهاتووە؟ دەمەوێ لەبارەى ئەم شتانەوە بنووسم، بەڵام ڕستەیەک تەواو ناکەم و قەڵەمەکە دادەنێم..ئینجا دەست دەکەم بە بیرکردنەوە.\nبەڵێ - دایکى کچەکەم، ئەو ژنەى لێى جیابوومەوە - بێ ئەوەى هیچکات ئەو بۆ من بووبێتە مایەى کێشە و ناخۆشى.ئەوەى وایکرد جیاببینەوە هەر خۆم بووم.نەشمتوانى هیچ ڕێگایەک بگرمەبەر جگە لەو ڕێگایەى کە خۆم بەباشم دەزانى و ئەوانیتر بە هەڵە و خراپە.ئەوەبوو شووى کردەوە.شووى کرد بە پیاوێکى قەڵەو کە کارى بەرگدووریى دەکرد.کچەکەیشمى لە سەرەتاوە پێش شووکردنەوە بردە لاى خۆى.بڵاوى کردەوە کە من تێکچووم و ئازارى کچەکەم دەدەم.تاڕادەیەکیش ڕاست بوو، بەڵام دەردى من ئەوەبوو کەس لێم تێنەدەگەیشت.دواتر کە کچەکەم گەورەبوو خۆى ئەوەى ڕەتکردەوە لەگەڵ من بژى.ئەویش هانى دا، دڵنیام هانى دا کە نەیەت بۆ لاى من و خۆى بدزێتەوە.بیرمە پێى گوت "شەپۆل، باوکت جگە لە کەسێکى خەیاڵپڵاو زیاتر هیچ نییە.تۆش ئەوە دەزانى، زۆر باش" شەپۆلیش گەورەبوو دەیتوانى ئەوە بڵێ کە خۆى دەیەوێت. بە دایکى گوت "من لاى ئەو نابم، بەردەوام بە جۆرێک سەیرم دەکات وەک ئەوەى بیەوێت بمخوات!".\nدەنگى باڵندەى سەر لقەکە لەو بیرکردنەوانە رامدەچڵەکێنێ.\nسەیر دەکەم، باڵندەکە تەماشاى منى کردووە.هەست بە ترس دەکەم و لەسەر کورسییەکە هەڵدەستم.دەچمە لاى دەرگاکەو لەوێوە سەیرى دەکەم، دیسانیش تەماشام دەکات.\nدێمەوە لاى مێزەکە و خۆم شۆڕدەکەوە سەر کاغەزەکان.باڵندەکە توندتر دەخوێنێ.سەر هەڵدەبڕم و دەستێک ڕادەوەشێنم تاوەکو هەڵفڕێت، بەڵام لەناکاو دەنگێکى مرۆڤانەى لێوە دێ.باوەڕ بەوە ناکەم..واى دادەنێم ترساوم - یان هەر بەڕاست تێکچووم.ڕادەکەمە لاى ژوورى کچەکەم و لە دەرگا دەدەم، هەستدەکەم خەوتووە.دەنگى ژنانەى باڵندەکە دەگاتە ئەوێ.\n"وەرە وەرە بۆ ڕادەکەى پیاوى گەمژە؟!" باڵندەکە ئاوا بانگم دەکات.\nدەچمەوە بەردەم پەنجەرەکە، ئێستا تەواو خۆم ئامادەکردووە بۆ مردنێکى ڕەش - ئەوەندە ترساوم قەڵەمەکە لەدەستمدا شکاوە و ئاگام لێ نەبووە..هەڵبەتە خۆم شکاندوومە.\n"من نەسرینم، نەسرینم...لە ماڵى مندا چى دەکەیت، چى دەکەیت؟ هاتووى کچەکەت فڕاندووە و وەک تاوانبارێک خۆت هەڵداوەتە ناو ماڵەکەى من؟" باڵندەکە ئاوا دەڵێت.\nمن بە شێواوى قسەدەکەم.\n"بەڵام مام سەفا، مێردت، تۆ باڵندەى!"\nهەستدەکەم باڵندەکە گەورەتربووە.\n"مام سەفایش وەک تۆ گێژە، لە هیچ نازانێ - وەک تۆش تاوانبارە.ئەم خانووە هى خۆمە، ئەو منى بەو دەردە برد، ئەو مام سەفایە..ئەو تەڕەماشە و هیچ و پووچە کە تۆى بۆ چەند دینارێک لەو خانووە ئاخنیوە!".\nناوێرم باش سەرم هەڵبڕم، هەستدەکەم تەواوى ماڵەکە تاریکبووە.\n"من ماڵەکەتم داگیر نەکردووە، کرێى خۆم دەدەم، تاوانباریش نییم".\nباڵندەکە بەم قسەیەم دەکەوێتە باڵەفڕە و قاوقیژێک دەنێتەوە. ئینجا هەڵدەنیشێتەوە.\n"تۆ و ئەو مام سەفایە هەردووکتان تاوانبارن، هەردووکتان - ئەویش منى لەپێناو ماڵ و پارەدا هەڵدایە چاڵێکەوە، جا چاڵێکى دوور..ناوى لێنا مردن و گۆڕ..پرسەى بۆ دانام و بە فرمێسکى درۆینەوە پێشوازى لە خەڵک دەکرد.دەتوانێ سێ ساڵ بە پێ بڕوات بۆ یەک دینار.ماڵەکە هى منە، هەموو شتەکان هى منن..ئەو جگە لە بکوژ و دزێک زیاتر هیچ نییە.شەیتانێکە لە بەژنى پیاوێکى کورتەبنەى پیسدا.هەر لێرە لەناو ئەو ماڵەدا کوشتمى - لەسەر پەیژەکان بەتوندى فڕێیدامە خوارەوە..سەرم بەر زەوى کەوت و خۆمم نەبینییەوە..ئەوەتا بوومەتە باڵندەیەک، بەڵام هەرگیز ماڵەکەم چۆڵ ناکەم ..هێلانەکەم".\nئەمە دەڵێت و بە دەنگى بەرز دەخوێنێ.\nجەستەم دەلەرزێ و لە خۆوە خەریکم قەڵەمێکى تر لەناو کارتۆنە بچووکەکە دەردێنم - ناتوانم هیچ بنووسم.\nباڵندە ئیتر بێدەنگ دەبێت.\nواهەستدەکەم هەموو ئەو شتانە ترس و خەیاڵى خۆمن درووستیانکردوون.دەبێ باڵندەش هەر لە خەیاڵى مندا قسە بکات!\nدەست بۆ مۆبایلەکەم دەبەم تاوەکو مام سەفا لەم بەزمە سامناکە ئاگاداربکەمەوە، بەڵام هەڵیناگرێ.زیاتر لە بیست جار زەنگ لێدەدەم،هیچ.\n"دەبێ مام سەفا ئەوە بێت کە ئەم باڵندە - ئەم ژنە باسى دەکات؟" پرسیار لە خۆم دەکەم و وەڵامێکیشم بۆى نییە.\nبەمنیش دەڵێ تاوانبار! باڵندە بە من دەڵێ تاوانبار.\nهەموو شتەکان سامناک دەردەکەون، ئەوە جگە لە ڕووداوەکانیتر - من لە سامناکیى و شۆکێکەوە بەرەو سامناکى و شۆکێکى تر چووم، هەر بۆیە وادەزانم ئەوەى من تیایدام ڕاستى نییە، خۆشیش نییە ئەمانە ڕاست بن.\nلەپڕ شەپۆلم بیردەکەوێـتەوە و لە دەرگاى ژوورەکەى دەدەم.\n"باوکە تاکەى زیندانییم دەکەى؟ بۆ ناهێڵیت بڕۆمە دەرەوە؟ بۆ ژیانت لێ تاڵکردووم؟"\nدەزانم دووبارە شەپۆل هەمان ئەو قسانە دەکات کە پێشووتر کردوونى.ئەوەندە دەزانم کە ناتوانم ئازادى بکەم و بهێڵم بڕوات..لێم ڕوونە لەدەستم دەریدەهێنن و هەرگیز نایبینمەوە..خۆ زۆریش نەمابوو دایکى ئەوە بکات، بیدات بەو کوڕە شێت و شوورەى کە خۆى بۆ کردبوو بە لاس، دڵنیام ئەو لاسە شۆڕەش بە دواى مندا دەگەڕێت!\nهێشتا ترسى باڵندەکە لە دڵم دەرنەچووە، دێمەوە لاى کورسیى و مێزەکە..شتێک لە بارەى شەپۆلەوە دەنووسم کە چەندان جار بە شێوەى جیاواز نووسیومە تا بەرگەى بگرم و تێک نەچم، بەڵام کێ باوەڕدەکات؟\nباڵندەى سەر لقەکە ڕاستدەکات من تاوانبارم، ئەوەتا ڕاشمکردووە و خۆشم لێرەدا حەشارداوە.کچەکەشم لەگەڵ خۆمدا هێناوە و کردوومە بە زیندانیى - بەردەوام چاودێرى دەکەم و ناهێڵم لەو ماڵە بڕواتە دەرەوە.گەر چرکەیەک بڕواتە دەرەوە شێت دەبم و چیتر بەرگەى ناگرم، با حەزیش بکات لە لاى دایکى بێت - ئەمە پاساوێک نییە..ماوەیەکى زۆر لاى دایکى بوو، لاى ئەو پیاوە قەڵەوەش کە دایکى شووى پێکرد..دواى ئەوەى لە من جیابووەوە.خۆ گوتم پیاوە قەڵەوەکە بەرگدوور بوو.من نازانم چۆن توانى ئەوەندە بە ئاسانى شوو بکاتەوە؟ هێشتا لەوە تێناگەم..بەڵام تاوانباریش نەبوو..هەمووى بەهۆى سەرلێشێواوى من بوو، سەرلێشێوان نا - من سەرلێشێواو نیم شتەکان خۆیان وا هاتن - بەتەواویش هەموویان ڕاستەقینەبوون..بۆیەش پێموایە ئەوەى مرۆڤ شێت دەکات شتى سەیروسەمەرە نییە، بەڵکو شتانێک کە بەتەواوى ڕاستن و حەزدەکەین وەک سەیروسەمەرە بیانبینین، تاوەکو ئازارمان کەمتر پێبگات.\nشەپۆلى کچم (کە من هیچکات بە خۆى ناڵێم کچم) هەشتەمین ڕۆژە لەگەڵ مندایە و من فڕاندوومە.بەردەوام دەگرى و فرمێسک دەبارێنێ..خواردنیش زۆر کەم دەخوات زۆر زۆر کەم، من خەمى ئەوەمە لە برسان بمرێت و منیش بەو هۆیەوە تیابچم..هەموو هەوڵێکم بۆ ئەوەیە ئەو ئاسوودەبێت، بەڵام ئاسوودەیى بۆ منیش گرنگە گەر یەک چرکەش بێت لە نزیک ئەودا.\nشەپۆل ساڵى ١٩٩٤ لەدایکبوو، لە ڕۆژێکى یەکجار گەرمدا.دەنگى تەقە و تووقیش دنیاى داگرتبوو.گەنمى دەوربەرى ئۆردوگا ئاوێتە بە ئاگرێکى دۆزەخیى دوکەڵى دەردەدا، کەواتە باشترە بڵێم دووکەڵ دەست بە مایکێکەوە لەسەر تەختەى ئاسمان گۆرانى دەگوت.دایکى بە لە دایکبوونى زۆر خۆشحاڵبوو، منیش هەروەها.هەردووکمان بۆ یەک پێکەنین و ئاواتمان خواست ئەم منداڵە کە یەکەمین و دواهەمین منداڵى ئێمەبوو، ببێت بە سەرەتایەکى جوان و ئایندەیەکى جوانتریش ( واش دەرنەچوو!) ڕۆژەکانى سەرەتا خزمان وەک عادەتى هەمیشەییان بازنەیەکیان کێشا بۆ ناوهەڵێنان و بەناوکردنى کچەکەمان، هەرچەندە ناویان دەگوتن من بە پاساوى جیاواز جیاواز بە ڕێزەوە ناوەکانم ڕەتدەکردنەوە.\nشێتک لە دڵمدابوو بۆ ڕەتکردنەوەی ناوەکان.\nدواى هەفتەیەک ژنەکەم کە "نێرگز"ى ناو بوو، گوتى :\n- با ناودێرکردنەکە ئەوەندە دوانەکەوێت.\nمن زۆر بە دڵنیاییەوە گوتم :\n- نا، من خۆم ناوى لێدەنێم.\nپرسیارى کرد :\n- چ ناوێک؟\nوەڵامم نەدایەوە. من ناوى "شەپۆل" م هەڵبژاردبوو، بە یادى "شەپۆل" دڵدارم - ئەو شەپۆلەى کە هەرگیزاو هەرگیز نەمبینییەوە.ژنەکەم بە ناوەکە ڕازى بوو، دڵخۆش بوو کە من ناوم لێناوە، هیچ گومانێکیشى نەکرد - وا هەستدەکەم هەرگیز بیریشى لە ناوەکە نەکردۆتەوە.شەپۆلى دڵدارم بۆ یەکەم جار لە ساڵى 1981 بینى لەسەر رێگاى قوتابخانە، تا ئەوکات کچ لە ژیانى مندا بوونى نەبوو، چاوەکانى کاڵ، دڵیان بڕیم.تەنها دایکێکى هەبوو، دەشیگوت کە براکەى چووە بۆ چیا، هیچکات نەمبینى بوو کەسێک بە ناوى خزم و کەس سەردانیان بکات.من زۆر کەم دەمتوانى بیبینم..خۆشم شەرمن بووم، نامەمان بۆ یەکترى دەنارد ( هەرگیز هیچکەسم ئەوەندەى ئەم شەپۆلە خۆشنەویستبوو، خۆشەویستییەک کە هەموو چرکەیەک ئاگرێکى گەورەى لە دەمارەکانمدا دەکردەوە) نەدەحەسامەوە و هەدادانم نەبوو..دەتوانم بڵێم بەردەوام بیرم لەو دەکردەوە و بیرم لەو دەکردەوە و بیرم لەو دەکردەوە...\nساڵى ١٩٨٢ لە خۆپیشاندانێکدا شەپۆل کوژرا و بۆ هەمیشە ماڵئاوایى کرد. خۆپیشاندانەکە دژ بە ڕژێم سازدرابوو، بازگەیەکیش کرابووە ئامانج کە زۆربەى سەربازەکانى ناوى کورد بوون.. هۆکار : زوڵم و زۆریى ڕژێم، هەروەها ئازارى بەتینى ئەو خەڵکانەیش بوو کە لە چیاکانەوە ڕاگوێزرابوونەوە ئۆردوگا بە دەشت تەننراوەکان..ئەوان دڵیان بە دەشت تەنگ دەبوو و دەیانگوت : لە بەهەشت دەرکراین!\nمنیش لەناو خۆپیشاندەراندا بووم، بەڵام تاوەکو گوللە دانەبارین و هەڵاتن دەستى پێنەکرد نەمزانى شەپۆل و دایکیشى لە خۆپیشاندانەکەدان.سەرەتا گوللەکان چەند کەسێکیان لە ریزى پێشەوە بەردایەوە.من خۆم بینیم کە پیاوێکى کەتە و دەست و بازوو ئەستوور لە خوێندا سوور بوو - ئینجا هى تر و هى تر..لە کشانە و ڕاکردنیشدا چەند کەسى تر بەلاداهاتن..یەکێکیش لەوان شەپۆل بوو..فیشەک لە پشتییەوە دەرچوو، قیژەیەکى لێدا و کەوت، کەوت و مرد.\nمن هیچکات باوەڕم نەکرد کە شەپۆل مردووە و ئیتر نایبینمەوە، بەڵام ئەو ڕۆژەى کە ناوم لە کچەکەم نا "شەپۆل" هەستمکرد شەپۆلى خۆشەویستى کۆنینەم هەرگیز نابینمەوە.لە دووەم ساڵى تەمەنى شەپۆلى کچم دا شتێکى سەیر ڕوویدا کە هەوڵدەدەم تەواو وەک خۆى باسى بکەم.\nڕۆژێکیان لەنزیک ئینجانەکانى سەر پەنجەرەبووین (خۆم و شەپۆل) دەستم گرتبوو و فێرم دەکرد کە چۆن ئینجانەکان ئاو دەدرێن..ئەو سەرقاڵى یاریکردنى خۆى بوو بە بووکێکى بچکۆلە..لەناکاو چاوەکانى منیان تووشى لەرزین کرد - بەرزم کردەوە و قووڵ روانیمە چاوەکانى، سەیر بوو! ئینجا لە باوەشم کرد و زیاتر و زیاتر لێم ڕوانى..دەبێ بەم سەیرکردنە ئازارم دابێت..بۆیە گریا، گریا و دایکى هاتە ژوورەوە..دایکى هاوارى کرد.\n"چى بووە؟ کچەکەم چى لێهاتووە؟ ئەوە بۆ واى لێدەکەى؟"\nمن شڵەژابووم، بێ ئەوەى ئاگام لێ بێ چیدەکەم توند مەچەکى شەپۆلم گرتبوو.\n"چى بووە؟چى لێهاتووە؟"\nشەپۆلى لە دەست دەرهێنام و لێى ڕوانى.من گێژبووبووم.\n"هیچ نەبووە، هیچ..هیچ بۆ ئەوەندە دەپرسى؟ هیچ"\nژنەکەم سەرتاپاى جەستەى شەپۆلى پشکنى بە دواى برینێک، شوێنێک کە ئازارى خواردبێت.\n"بۆ ئاوات لەو کچە کرد؟".\nهیچ وەڵامێکم نەدایەوە.تا توانیم خۆم بێدەنگکرد..بەڵام ئەم بێدەنگییە نەیتوانى بێ کێشە خۆى درێژ بکاتەوە.\nناوەناوە ئەمە ڕوویدەدا و هەرا دەستى پێدەکرد.\nمن لە ڕووخسارى شەپۆلدا شتێکى سەمەرەم بەدى دەکرد، ژنەکەم بە هەموو کەسى دەگوت تێکچووە..(واتە من تێکچووم) هەر بۆ ئەو مەبەستەش جارێک بە زۆر پەلکێشى لاى دکتۆرێکى دەروونی کردم.دکتۆر زۆر باش کارى خۆى ئەنجام دەدا و پرسیارى جوانى دەکرد، بەڵام ئەوەبوو من لەگەڵیدا راستگۆ نەبووم، ئەوەى کە من لە ڕووخسارى شەپۆلدا بەدیم دەکرد پێم نەگوت - زۆر دواتریش ژنەکەم و خەڵکانى تر ئەو نهێنییەیان زانى، گەرچى قەت باوەڕیان نەکرد.\nکاتێ شەپۆل گەیشتە شەش ساڵان هەرایەکى زۆر گەورەترم نایەوە، ساڵى یەکەمى خوێندنى بوو لەگەڵ منداڵان لە قوتابخانە دەهاتەوە..من بە پڕتاو لە باوەشم کرد و فڕاندم بۆ ناو حەوشە لەوێ قوڵتر و قوڵتر لێم ڕوانى و بە دەنگى بەرزیش بەسەر سەرییەوە گریام و گریام..منداڵەکەش لەگەڵ مندا دەگریا و لە قیژەى دەدا.\n"نێرگز"ى ژنم ئەمجارەیان بەتەواوى لێم توڕەبوو و هەزار جوێنى پێدام.دەرودراوسێ هاتن و دووبارە ناوى من وەک شێت لە کۆڵانەکەدا دەنگى دایەوە.دەمبیستەوە ئەو قسەیە زۆر بڵاوببووەوە : لەوەتەى منداڵیان بووە تێکچووە، چەندان جار ویستوویەتى منداڵەکەى بکوژێ.\nنێرگز بۆ ماوەیەک چووەوە ماڵى باوکى و شەپۆلیشى لەگەڵ خۆى برد، پێى وابوو گەر لەبەر چاوم نەبێ دەست لەو هەڵسووکەوتە بێتامانە هەڵدەگرم.من خۆشم بەدەست خۆمەوە تووش بووبووم، خەڵکەکەش بە سەرگەردان دەیانبینیم.\nدواى مانگێک کە هاتنەوە لە بەرچاوم شەپۆل گەورەتر دەینواند..دووبارە دەستمکردەوە بە کارى خۆم و هەموو ڕۆژێک تێر تێر دەمڕوانییە چاوەکانى - دایکیشى بەردەوام چاودێرى دەکردم..دواى ئەوە بە نەرمونیانى و هێمنییم ( کە زۆرم لە خۆم دەکرد) شەپۆلم ڕاهێنا بێ دوودڵى و ترس لێم نزیک بێتەوە.بەوە دەمتوانى باش سەرنج بدەمە ڕووخسار و نیگاکردنى و جوڵەکانى، ئاوا ژیان بەردەوامبوو..تا گەیشتە تەمەنى هەرزەکاریى..چیتر نەمتوانى ئەوە بە ئاسایى وەرگرم ( با کەمێک لێرەدا بوەستم و پرسیارێک بکەم) چۆن دەمتوانى شتێک بە ئاسایى وەرگرم کە هەر مرۆڤێکى ترى شێت دەکرد؟\nپرسیارەکە دەکەم و تاوێکى تر دەوەستم.دەڕوانم باڵندەى سەر لقەدارەکە زۆر بە وریاییەوە لە چاودێرى کردنى مندایە.ڕێک وەک مرۆڤێک کە لە چاودێرى کردنى کەسانێکدا خۆى مات دەکات.\nبیر لە مام سەفا دەکەمەوە، لە قسەکانى باڵندەى نەسرینیش کە گوتى دەتوانێ سێ ساڵ بە پێ بڕوات بۆ دەستخستنى دینارێک، گوتى لەسەر پەیژەکان خستمییە خوارەوە بۆ ئەوەى دەست بەسەر ماڵ و سەروەتەکەمدا بگرێ، واى گوت؟ بەڵێ بەڵێ واى گوت..بە قسەى ئەو بێت مام سەفا لە هەموو شتەکان سامناکترە..کێ ناڵێ ئێستا نا ئێستا لەگەڵ پۆلیس بەسەر ئێرەدا نادەن و من ڕادەستى چارەنووسێکى تاڵ ناکات؟ بۆ نا؟ گەر ئەوەندە پارەدۆستبێت دەیکات..دەیکات..نازانم...ئەو قسانە لەناوەوەمدا دێن و دەچن..بەڵام بەو پاساوەى کە هەموو قسەکانى باڵندەکە و ئەوەى پەیوەندى بەوەوە هەبووبێـت هەر خەیاڵکردنى خۆمبووە دەستدەکەمەوە بە نووسین لە بارەى شەپۆلەوە.\nگوتم کە شەپۆلى کچم گەیشتە تەمەنى هەرزەکارى چیتر بەرگریم نەما..ئەوە بوو جارێکى تریش شەڕ و هات و هەرا دەستى پێکردەوە، ئەمجارە لە هەموو جارێک تووندتر..ئەوەش بەو هۆیەى من شەپۆلم بە توندى لە باوەش گرتبوو و گریابووم..ئەمجارە ژنەکەم سوێندى خوارد کە هەرگیز ناگەڕێتەوە لام..ڕاستیشیکرد..نەگەڕایەوە، لەیەکترى جیابووینەوە و بەو بیانووەى کە شێتم و زیان بە کچەکەم دەگەیەنم - کچەکەى بردە لاى خۆى، هەموو بەڵگەیەکیشى لەبەر دەست بوو بۆ بابەتى شێتبوونم و سەرلێشێواویم..\nئایا من بۆچى ئاوام دەکرد؟\nگەر باوەڕیش نەکەن هەر پێتان دەڵێم..ناشزانم لەمەودوا چارەنووسم بە چى دەگات و بەرەو کوێ دەڕۆم..ئێستا لە دەرەوە دڵنیام زۆر کەس بەدوامدا دەگەڕێن..من کچى خۆمم فراندووە و هەشت ڕۆژە لێیان ونبووم..ڕەنگە خەیاڵى ئەوە بکەن کە کووشتوومە یان زۆر شتى تر..کە نازانم چین و چۆن بیرى لێ دەکەنەوە..\nبەڵێ - گەر باوەڕیش نەکەن هەر پێتان دەڵێم بۆچى من ئاوا ڕەفتارم لەگەڵ کچەکەم دەکرد و دەکەم.لە ڕاستییدا شەپۆلى کچم ڕێک و ڕاست شەپۆلى دڵدار و ئەویندارم بوو..ڕووخسارى و جەستەیى و هەموو شتێکى..هیچ هیچ بێ زیاد و کەم..کاتێ لە تەمەنى دوو ساڵیدا لە نزیک ئینجانەکان ڕوانیمە چاوەکانى کچەکەم..هەموو جەستەم کەوتە لەرزین و گوتم ئەم منداڵە شەپۆلى ئەویندارمە..!تام لێهات و بەرەو سەرگەردانیى ملمنا..کە گەورەتریش بوو دڵنیابوومەوە کە هەمان شەپۆلى ئەویندارمە دووبارە لە دایکبۆتەوە!\nئایا هەرگیز بیستووتانە مرۆڤێک دووجار لە دایکبووبێت؟\nمن دەڵێم شەپۆلى کچم هەمان شەپۆلى ئەویندارمە دووبارە لە دایکبۆتەوە! من ئەوە دەڵێم و دواتر گوتیشم کە ژنەکەم و خەڵکى تریش بە شێت و گەمژە لە قەڵەمیاندام..\nهەر خۆیەتى هاتۆتەوە دونیا و ئەمجارە بووە بە کچم! هەر خۆیەتى..بەڵام نازانم بۆچى بە مردنێک، بە یەک فیشەک - کە لە خۆپیشاندانەکەى ١٩٨٢ بەرى کەوت منى بیرچۆتەوە و هیچى لە خۆشەویستییەکەمان بیر نەماوە..هیچ هیچ..پێم مەڵێن شێت و شوور مەڵێن گومڕا، بەڵام بۆچى ئێستا ناهێڵێت ماچى بکەم؟ بۆچى سوورە لەسەر ئەوەى کە من تەنها باوکى ئەوم و بەس؟ ئایا ئەمە ئاسوودەم دەکات؟ نەخێر دەمبا بۆ دۆزەخ.\nدواى ئەوەى لەگەڵ دایکیشى ڕۆیشت و دایکى شووى کردەوە بە بەرگدوورى قەڵەو من بەردەوام چاودێریم دەکرد..کاتێ دەچووە قوتابخانە بە دزییەوە لە دواى دەڕۆیشتم..شەڕم بە هەر کوڕێک دەفرۆشت کە بمزانیایە بە جۆرێک سەیرى شەپۆل دەکات (دەشمگوت باوکییم) من بەمجۆرە دەردەسەرییە بەسەرم برد تا لەم ڕۆژانە هەر لە ڕێگا قوتابخانە فڕاندم و خستمە ئۆتۆمبیلێکەوە..و هێنامە ئەم ماڵە..\nجارێکیش لەگەڵ ئەو کوڕە بەشەڕهاتم کە دڵنیام شەپۆل ( شەپۆلى کچم) خۆشى دەوێـت، هەر ئەو کوڕەى من ناوم ناوە لاس..ئێستا دەزانم ئەو لاسە ناڕەسەنەش بە دوامەوەیە..بەڵام ئەوەتا خەزاڵەکەی ئەو لاى منە..\nدەنگە دەنگێک دێت..سەر هەڵدەبڕم باڵندەکە وەک ئەوەى خەوتبێت سەرى بەسەر سینگییەوە ناوە..دیارە کە دەستى هەڵگرتووە لە چاودێریکردنم..\nواهەست دەکەم دەنگەکە لەناو حەوشەوەبێـت، قەڵەکەم دادەنێم و هەڵدەستم..زۆر بەترسەوە دەڕۆمە حەوشە..لە کاتێکدا واى بۆ دەچم مام سەفایە دووبارە هاتووە..بەڵام ئەو نییە و ماڵەکەش ئارامە..\nدێمەوە ژوورەوە دەرگاکە دادەخەم..ئینجا دەڕۆم دەرگاى سەرەوە، ئەوەى سەربانیش دادەخەم..ئێستا دووبارە دەمەوێت هەمان هەوڵى چەند ڕۆژێک پێش ئێستا بدەم لەگەڵ شەپۆلدا، بەڵام دەزانم ئەو بەهیچ جۆرێک خۆى بەدەستەوە نادات و یەک بە گەرووى دەقیژینێ...نەڵێن شێت و شوور، نەڵێن نەفام - هەوڵى ئەوەى کە دەمەوێت ماچى بکەم..ماچى بکەم وەک ئەویندار، وەک ئەو شەپۆلەى فیشەکێک لێى ون کردم..و لێى ون کردم..\nکلیلى دەرگاکەى بە دەستەوە دەگرم و دەرگاکە دەکەمەوە..لەگەڵ چوونە ژوورەوەم هەڵدەستێتەوە..ئێستا ڕێک ئەو شەپۆلەیە کە چەند ڕۆژێک پێش کوژرانى لە خۆپیشاندانەکە، دوا نامەى خۆى پێدام و بە ڕوومەوە پێکەنى ( شەپۆلێک کە هەرگیز لە یادەوەریم دەرناچێت و وەک ئاگر بەناو هەموو پارچەیەکى جەستەمدا دێت و دەچێت) هەمان ئەو شەپۆلەیە..قژى درێژ و چاوەکانى گەورە و کاڵ..ترساوە..من دەڵێم زۆر زۆر ترساوە..\n"باوکە چیت لێم دەوێت بۆ ئەوەندە ئازارم دەدەى؟" ئەمە بە دەنگێکى لەرزۆکەوە دەڵێت و لێوەکانى وەک گوڵێکى سوور دەکرێنەوە.\nدەڕۆمە پێشەوە و دەڵێم "من ئازارت نادەم".\nخۆى لە سووچێک دەگرێت و دەست دەکات بە گریان، بەڵام وەک هەموو جارێک ئەوەندە خۆى ناداتە دەست گریانەکە پەلامارى لەناکاوى منى لەبیر دەرچێت.\nکەمێکى تر دەڕۆمە پێشەوە و ئەو هەڵدەستێتەوە..هەڵدەستێتەوە و ڕادەکات..من دەمەوێت پێشى پێ بگرم، ئەو بە هێزێکى زۆر دەردەپەڕێ..دواى دەکەوم لە دواوە دەیگرم..ئەو دووبارە ڕادەکات..بەرەو دەرگاى ژوورى گەورە..دەرگاکە داخراوە..دەرگاى مووبەقەکە دەکاتەوە و لەدواى خۆى دایدەخاتەوە..ئەوە تاکە دەرگابوو دامنەخستبوو..بەو هۆیەى هیچ ڕێگایەکى نەبوو لێیەوە بڕوات بۆ دەرەوەى خانووەکە..چەندجارێک پاڵ بە دەرگاکەوە دەنێم..نایکاتەوە..بەردەوام دەبم لەسەر لێدانى دەرگا..دواتر چەکووشێکى گەورە لە حەوشەکە دێنم و دەرگاکە دەکوتم..ماڵەکە دەبێت بەیەک پارچە دەنگ..لە کۆتاییدا دەرگاکە دەکەمەوە..وا هەستدەکەم ئەوە من نەبووم دەرگاکەم کردۆتەوە..بەڵکو شەپۆل خۆى بەرگرى ئەوەى لە دەستداوە چیتر..دەرگا کوتانەکە ببیستێ و لە دەستم ڕابکات..شتێکى تر دەبینم..\nشەپۆل شێتانە دەردەکەوێت چەقۆیەکى گەورەش لەناو دەستیدا..\n"خۆشمدەوێى!" ئاوا دەڵێم.\nچاوەکانى پڕن لە توڕەیى.\n"من ئیتر بێزاربووم، باوکى وەک تۆ دەردێکى گەورەیە!"\nئەمجارە بە ترسەوە بزەیەک دەکەم و دەڵێم "بەیەک فیشەک هەموو شتێکت بیرچووەوە، تۆ لە ساڵى 1982 فیشەکێکت بەرکەوت و من دواى ئەوە چەندین جار هاتمە سەر گۆڕەکەت.. لە بیریشمە کە دایکت مرد و گوتیان لە تاو کوژرانى کچەکەى چیتر بەرگەى ژیانى نەگرت..بە یەک فیشەک بیرتچوو کە من چەندە تۆم خۆشدەویست!" ئەوە دەڵێم و پەلامارى دەدەم.\nئەو دەقیژێنێ و چەقۆکە دەجوڵێنێت..لە دواوە باسکەکانى دەگرم و خۆمى پێوە دەنووسێنم..بەڵام چەقۆکە بەرەو دواوە دەجوڵێنێت و هاواردەکات..هاواردەکات و هاوار دەکات..من ئیتر تەنها دەنگى گەورە و دوورودرێژى هاوارکردنەکەى دەبیستم..دەشزانم کە چیتر باسکەکانیم نەگرتوون و ئەویش یەکبینە چەقۆ دەوەشێنێ...\nمن دەکەوم و ئەو ڕادەکات..\nڕادەکات و بۆ کلیلەکان کە لە گیرفانى کراسەکەمدان دەگەڕێتەوە..\nدەبینم کە دەگرى و ..سەرى لێ شێواوە..\nدواجار کە تەماشام دەکات پێم دەڵێت "هەمووى خەتاى خۆتبوو باوکە، هەمووى!"ئینجا دەڕوات.\nمن لە خوێندا سووربووم و دەمەوێت بڕۆمەوە ژوورى گەورە..ئارەزوومە لە بارەى ئەو کۆتاییە شتێک بنووسم..لەسەر سک دەخشێم و دەخشێم..\nلە کۆتاییدا..بە ژوورەکە دەگەم..مێزەکە دەبینم..\nنازانم چەند کاتى پێدەچێت کە دەگەم بە مێزەکە ..بە دواى خۆمەوە دنیایەک خوێنم جێهێشتووە..لە ناو کارتۆنى بچووکى قەڵەمەکان لە ژێر مێزەکە قەڵەمێک دەردەهێنم، ڕەنگى سوورە..\nدەست بەرز دەکەمەوە تاوەکو کاغەزێک لەسەر مێزەکە هەڵگرم، دەستم بەسەر مێزەکە ناگات..لەوکاتەدا باڵندەى سەر لقە دارەکە دەبینم..و بەتەواوى شەکەت و زراو ڕژاو دەبم..باڵندەکە لەسەر مێزەکە هەڵنیشتووە لە نزیک کاغەز و نووسراوەکانم..\nباڵندەى نەسرین دەخوێنێت و لەناکاو دەست دەکات بە قسە کردن.\n"ئێستا کۆتایى تۆیە! ئەوە کۆتایى تاوانبارانە..خۆشحاڵم کە لەخوێنى خۆتدا سوور بوویت..هەرچەندە من ژنێکى باشم..ئائا من ژنێکى باشم و دڵم بە مردنى کەس خۆش نییە، بەڵام ئەمە کۆتایى تۆیە..حەزدەکەم مێردەکەشم ، ئەو سەفا نەفرەتییە بە کۆتاییەکى ئاواوە ببینم..ئاواش نا خراپتر..زۆر خراپتر..چونکە شەیتانێکە..شەیتانێکى گەورە! بینیم..بینیم کە کچەکەت ڕایکرد..نازانم ئیتر ئەویش بە چى دەگات..بەڵام ئەوەى گرنگە ئەوەیە ماڵەکەم ئیتر چۆڵ دەبێت..سەفا شەیتانیش دەسگیر دەکرێت..بەو هۆیەى کە تۆى تاوانبارى داڵدە داوە..ئیتر بەو هۆیەش کە تۆ ئاوا لێرە خەلتانى خوێن کراوى..دەسگیردەکرێ..حەزدەکەم..هیچکات..نەیەتەوە ئەم ماڵە..خۆشحاڵم..کە دەبینم ماڵەکە دەبێتەوە بە هى خۆم..هێلانەکەم"\nباڵندەکە ئەوە دەڵێت و بێدەنگ دەڕوانێتە هەناسەکانى من..\nقەڵەمە سوورەکە لەدەستم دەکەوێت و بیر لەوە دەکەمەوە دەبێ منیش دواى مردنم ببم بە باڵندەیەک؟ ئەى لە کوێ دەنیشمەوە؟\nبیر لەوە دەکەمەوە دەبێ منیش دواى مردن جارێکى تر لە دایک ببمەوە..؟\nباڵندەکە دووبارە دەست دەکاتەوە بە خوێندن و ..\nمن ئیتر هیچ نابینم..\nئادار - نیسانی ٢٠١٣


خۆکوشتنی سێ لاو لە کوردستان – چاونیوز\nچاونیوز: لە ماوەی ڕۆژانی ڕابردوودا لانیکەم چوار لاوی خەڵکی شارە جیاجیاکانی کوردستان بە هۆی هەژاری و دەستکورتی کۆتاییان بە ژیانی خۆان هێناوە.\nبەپێی هەواڵی ناوەندی مافی مرۆڤ بۆ ڕۆژهەڵاتی کوردستان، ڕۆژی دووشەممە ٥ی جۆزەردانی١٣٩٩ی هەتاوی، لاوێکی تەمەن ١٧ ساڵی خەڵکی کرماشان بە ناوی ”مێهدی ئیمانی“ بە هۆی هەژاری و دەستکورتی خۆی هەڵواسیوە و کۆتایی بە ژیانی خۆی هێناوە.\nلەلایەکی دیکەوە، ڕۆژی یەکشەممە ٤ی جۆزەردان، لاوێکی تەمەن ١٨ ساڵی خەڵکی دەڕەشاری ئیلامی بە ناوی ”مێهدی گەڕاوەند“ لە یەکێک لە ناوەندە دەرمانییەکانی ئیلام گیانی لە دەست داوە. ناوبراو نزیکەی دوو حەفتە بەر لە ئێستا بە هۆی هەژاری ئاگری لە جەستەی خۆی بەردابوو.\nهەروەها، ڕۆژی شەممە، لاوێکی تەمەن ٢٥ ساڵی خەڵکی گوندی زەعفەرانی سەرپێڵی زەهاو بە ناوی ”وەحید قەنبەروەیسی“ بە هۆی هەژاری خۆی هەڵواسیوە و کۆتایی بە ژیانی خۆی هێناوە.\nجێگای ئاماژەیە کە هەر وەک لە هەواڵەکانی پێشوومان دا هاتبوو، ڕۆژی دووشەمە ٥ی جۆزەردان، لاوێکی تەمەن ١٩ ساڵی خەڵکی پیرانشار بە ناوی ”حاسڵ ئاڵتوون“ بە هۆی کێشەی دەروونییەوە خۆی هەڵواسیوە.\nخۆکووژی، چوار، لاو، کوردستان، چاونیوز\t۱۳۹۹-۰۳-۰۶\nتاگەکانی بابەتخۆکووژی، چوار، لاو، کوردستان، چاونیوز


بەردەکەشک - ویکیپیدیا، ئینسایکڵۆپیدیای ئازاد\nBerdekîş - بردەکیش - Bardeh Kish\nپۆتانەکان: 37°12′23.5″N 45°12′37.5″E / 37.206528°N 45.210417°E / 37.206528; 45.210417پۆتانەکان: 37°12′23.5″N 45°12′37.5″E / 37.206528°N 45.210417°E / 37.206528; 45.210417\n١٬٧٦٩ مەتر (٥٬٨٠٤ پێ)\nڕەشکان گوندێکە، کەوتووەتە گوندەواری دۆڵ، ناوچەی ناوەندی شارستانی ورمێ، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nڕەشکان ھاوسنوورە لەگەڵ ئەم گوندانە:\nلە باکوورەوە لەگەڵ گوندی نەژدەرە.\nلە ڕۆژھەڵاتەوە لەگەڵ گوندی قامشلوو.\nلە ڕۆژاواوە لەگەڵ گوندی سێ کانی.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (١٥٩) کەس و (٣٥) خێزان بووە.\nوەرگیراو لە «https://ckb.wikipedia.org/w/index.php?title=بەردەکەشک&oldid=909332»\nئەم پەڕەیە دواجار لە ١٩:٥٩ی ٩ی شوباتی ٢٠٢٢ نوێ کراوەتەوە.


سەردانێك بۆ چین\nبە بانگهێشتی میستەر رێن، دامەزرێنەری کۆمپانیای هواوی چینی وسەرکردەی ئەم کۆمپانیا گەورەیە، لەگەڵ عومەر حسێن وهاوڕێ دارۆ لە رۆژی ١٠/٨/٢٠١٦ دا بەرەو وڵاتی چین کەوتینە ڕێ. لە سلێمانییەوە بۆ دۆحەی پایتەختی وڵاتی قەتەر و لەوێوە بە هەشت سەعات بۆ فڕۆکەخانەی شاری کوانجو، ئینجا بە چەند سەعاتێك گەیشتینە شاری شینزن؛ ئەو شارەی کە بارەگای سەرەکی کۆمپانیای هواوی تێدایە و سیانزە ساڵ لەمەوپێش یەکەم سەردانمان کرد بۆی.\nلە سلێمانییەوە هەردوو هاوڕێی چینی Guau و Joe مان لەگەڵدا هاتن وتا گەڕانەوەمان بۆ سلێمانیش یاوەرمان بوون. ئەم سەردانەمان تامێکی تایبەتی هەبوو.\nئەم سەردانە پاش سیانزە ساڵ هات بۆ لای هاوڕێ رێن و هاوڕێکانی. سیانزە ساڵی پەیوەندی سەرکەوتووی دوولایەن کە هەر یەکە لە وڵاتی خۆیدا گرنگ وبەكەڵك و سەرکەوتووە. ئەو هاوڕێیانەی سیانزە ساڵە باوەشی دۆستایەتییەکی پڕ لە تێگەیشتن و ڕاستگۆیی و بەشداریبوونیان بۆ کردینەوە لە ڕێڕەوی دامەزراندنی قەوارەیەکی نوێی تەکنەلۆژی و ئابوری و بازرگانی کە ڕۆڵێکی دیاری هەبووە و هەیەتی لە پێشخستنی کۆمەڵگاکەماندا لە هەموو ڕوویەکەوە.\nئەو بەرزی و خۆبەزلنەزانییەی دامەزرێنەری هواوی کە کەسایەتیەکی سیاسی و ئابووری ناسراوی هەموو چینی میللییە وتی "بەخێرهاتنتان ئەکەم و سوپاستان ئەکەم بۆ هاوکاریتان لەگەڵماندا "کاکە فاروق تۆ بوویتە هۆی فراوانبونمان لە عێراق و دنیاشدا ..... سیانزە ساڵ لەمەوبەر کە یەکمان دی ئێمە کۆمپانیایەکی بچووک بووین لە چین و جیهاندا، ئێستا ژمارە (یەک) ین لە جیهاندا."\nئەمجارەی بینینی چین وپەیوەندی کردنمان بە چەندەها کۆمپانیای گرنگی چینی جیهانییەوە، وایکرد کە بەرەو پێشچوونی گەورەی چینی میللی ببینین و بە سەرکەوتنی ئەو ڕێگا تایبەتمەندەی سۆشیالیزمی چینی ئاشنا ببین. ئەم گەشتە هیوا و ئاواتی ئه‌وه‌ی خسته به‌رده‌ممان که گه‌یشتنی گه‌لانی دنیا به ئامانجیان له پێشکه‌وتن و سه‌رکه‌وتندا کارێکی زۆر گران نیه, ئه‌ڵێم: ئه‌گه‌ر سه‌رکرده و سه‌رکردایه‌تی به توانا و زانا و پاک رابه‌ریان بێت.\nچینی میللی لە سەرکردایەتی ماوتسی تۆنگه‌وه بۆ دینگ سیاوپینگ و له‌ویشه‌وه بۆ شی جینپینگ جێگای سه‌ربه‌رزی و خۆشه‌ویستی ئه‌و گه‌له‌یه که ژماره‌یان 1,600,000,000 (ملیارێک و شه‌ش سه‌د ملیۆن) که‌سه.\nچینی میللی ده‌ستی کردوه به کار بۆ گه‌وره‌ترین پرۆژه‌ی جیهان که له مێژه‌وه باس ده‌کرێ و ناوی "رێگای ئاوریشم"ی لێ نراوه.\nپرۆژه‌ی رێگای ئاوریشم ئه‌هێنێ له وتارێکی تایبه‌تیدا پێشکه‌شی ئێوە و خوێنه‌ران و گوێگرانی سایت و رادیۆی دوارۆژی بکه‌م.\nهه‌ر به‌م بۆنه‌یه‌وه ئه‌م نامه‌یه‌م نارد بۆ هاوڕێ ڕێن:\nهاوڕێی خۆشەویستم بەڕێز رێن ژێنگفەی:\nدوای سڵاو و هیوای تەندروستی باش بۆ ئێوە، زۆر سوپاسی بەرێزتان ئەکەم بۆ ئەو میوانداری وبەخێرهاتنە گەورەیەی کە لەماوەی چەند رۆژی پێشوو لە خۆم و هاورێکانمتان کرد. لە ماوەی ١٣ ساڵی پەیوەندی بەردەواممان لەگەڵتان رۆژ دوای رۆژ خۆشەویستی و دۆستایەتی برایانەی ئێوەمان بۆ دووپات دەبێتەوە. هەر ئەو پەیوەندییانەش بوون کە بوونە هۆی سەرەکی پێشکەوتن و پێشەنگیمان لە بواری کاری پەیوەندی و تەکنەلۆجیادا لە (کوردستان ) و عیراق. ئێمە هەموو کاتێک خۆمان بە سوپاسگوزاری ئێوە و ستافە لێهاتووەکەتان دەزانین کە بە کۆشش وهاوکاری بەردەوامی ئەوان توانیمان تیمێکی ئەندازیاری زۆر پێشکەوتوو لە بواری پەیوەندییەکان لە عێراق پێبگەیەنین بۆ خزمەتی بوارەکە لە عیراق و ناوچەکە بە گشتی.\nسوپاسێکی بێ پایان بۆ ئەو کۆبوونەوانەی بۆتان رێکخستین لەگەڵ گەورە کۆمپانیاکانی چین لە هەموو بوارە جیاوازەکان بە تایبەتی بانکی چین و چەندەها کۆمپانیای گەورەی بواری بیناسازی و پیشەسازی و وزە بە مەبەستی زیاتر ناساندنی ئێمە بەوان و دروستکردنی ئەگەری پێکەوەکارکردن و وەبەرهێنان لە کوردستان و عیراق، بە تایبەتی لەم بارودۆخەی ئێستای عیراق و ناوچەکە کە بە دڵنیاییەوە پێویستییەکی زۆر هەیە بۆ دروستکردنی پڕۆژە و کاری نوێ بۆ دۆزینەوەی دەرفەتی کار بۆ سەدەها هەزار گەنجی بێکار و بۆ هەوڵی سەرلەنوێ بووژانەوەی بازاڕ و ئابووری لە کوردستان و عیراق.\nبە هیوای ئەوەی ئەم پڕۆژانەی دواڕۆژ ببێتە مایەی سوودی گەورە بۆ هەردوو گەلی عیراق و چین. دوای گەڕانەوەمان بۆ کوردستان و دیراسەکردنی ئەو پڕۆژانەی رووبەڕوو و دواتر لە رێی ئیمەیلەوە باسمان لێوەکرد، بە خۆشحاڵییەوە پێتان رائەگەیەنم کە گروپەکەمان لەوپەڕی ئامادەییە بۆ دەستپێکردن بەو پڕۆژە ستراتیژییانە و زیاتر خۆشحاڵ ئەبم کە بەڕێزتان بە شەخسی ببن بە هاوکارمان لەو کارانەی دواڕۆژدا.\nلە کۆتاییدا جارێکی تر سوپاسی زۆری خۆم و هاوڕێکانم بە ئێوە دەگەیەنم کە دەرفەتی ئەوەتان بۆ رێکخستین ئاشنا بین بەو هەموو پێشکەوتنە گەورەیەی لە بواری تەکنەلۆجیا و بیناسازی و پیشەسازی و زانستدا ئەنجامتان داوە لەم ٨ ساڵەی دواییدا کە سەردانی چینم تیانەکردبوو.\nپێشکەوتنی چین پێشکەوتنە بۆ هەموو مرۆڤایەتی.\nبراتان، فاروق مستەفا رەسوڵ\nچاپ و چاپخانه و یه‌كه‌م بینینی مام جه‌لال\nفاروق مەلا مستەفا:: 05/10/2017\nفاروق مەلا مستەفا:: 06/09/2016


هەواڵ / چاوپێکەوتن :: پێش 2 هەفتە  :: 8929 جار بینراوە\nدواڕۆژ: سامان قوبادی\nوەزیری هەرێم بۆ كاروباری بەغدا رایدەگەیەنێت، رێككەوتن لەسەر بودجەی 2020 دەچێتە چوارچێوەی رێككەوتنی درێژخایەنەوە لەگەڵ بەغدا، خالید شوانی وەزیری هەرێم بۆ كاروباری پەیوەندییەكانی هەرێم و بەغدا لە چاوپێكەوتنێكی دواڕۆژدا زانیاری ورد لەبارەی دانوستاندنەكانی نێوان هەرێم و بەغدا و پرسە دارییەكان دەخاتەڕوو.\nدواڕۆژ: ئایا چوونی شاندەكەی هەرێم بۆ بەغدا بەمەبەستی واژۆ كردنی رێككەوتنە؟\nخالید شوانی: وەفدەكە بە سەرۆكایەتی وەزیری دارایی و ئابوری حكومەتی هەرێم و ئەندامێتی وەزیری پلاندانان و وەزیری هەرێم بۆ كاروباری بەغدایە، كۆبوونەوەكان لەگەڵ بەغدا ئیجابین، چەندین پێشنیار هەیە كە دیراسە كراوە و گفتوگۆی لەسەر دەكرێت، هەنگاوەكانی هەردوولا بە ئاڕاستەی گەیشتن بە رێككەوتنە، رۆژی دووشەممە لەگەڵ هەردوو جێگری سەرۆك وەزیرانی عێراق بۆ كاروباری وزە و دارایی، هەروەها وەزیری نەوت و پلاندانانی عێراقدا كۆدەبینەوە.\nدواڕۆژ، واتە دوا كۆبوونەوە دەبێت لەگەڵ بەغدا؟\nخالید شوانی: ئەوەی بەلای ئێمەوە گرنگە گەیشتنە بە رێككەوتن، گرنگ نییە چەند كۆبوونەوە دەكرێت.\nدواڕۆژ: تاچەند بەغدا و هەرێم لە رێككەوتنی یەكجارەكی نزیكن؟\nخالید شوانی: گفتوگۆكان بە ئاڕاستەی رێككەوتن دەڕوات، هیوادارین و ئەگەری زۆرە سبەی بگەینە ئەو دەرئەنجامە و رێككەوتن بكرێت.\nدواڕۆژ: هەرێمی كوردستان پابەند دەبێت بە رادەستكردنی 250 هەزار بەرمیل نەوت؟\nخالید شوانی: بەڵی هەرێم پابەند دەبێت بە رادەستكردنی 250 هەزار بەرمیل نەوت، بەڵام لەبەرامبەردا ئیستحقاقاتی دارایی هەرێمی كوردستان و مووچەی فەرمانبەران و شایستە داراییەكان هەیە كە پێویستە عێراق دابینی بكات.\nدواڕۆژ: كەی حكومەتی هەرێم ئەو بڕە نەوتە رادەستی حكومەتی ناوەند دەكات؟\nخالید شوانی: دەكەوێتە سەر یاسای بودجە، بەپێی یاساكە هەر كاتێك دانرا ئەوا 250 هەزار بەرمیل نەوت دەدرێتە بەغدا.\nدواڕۆژ: ئایا شاندەكە داوا لە بەغدا دەكات قەرزی كۆمپانیا بیانییەكان لەسەر هەرێمی كوردستان بداتەوە؟\nخالید شوانی: ئەمەش بەشێكە لە گفتوگۆكان ئەگەر بگەینە رێككەوتن ئەم قەرزانەش رێوشوێنی بۆ دادەنرێت و چارەسەر دەكرێن، بۆئەمە میكانیزمی تایبەت دادەنرێت.\nدواڕۆژ: لەبارەی پڕۆژەیاسایی بودجەی گشتی عێراق و پارێزگاری لە پشكی هەرێم وەڵامی بەغدا چییە؟\nخالید شوانی: بەپێی مافە دەستورییەكانی خۆی بەركەوتەكانی هەرێمی كوردستان روونە، لەسەرو هەموشیانەوە مووچەی فەرمانبەران و مافە داراییەكانی تری هەرێم داواكراوە، ئەمە جگە لە داواكردنی بودجە بۆ پڕۆژەی وەبەرهێنان و پڕۆژە سیادییەكان بەمەبەستی ئاوەدانكردنەوەی كوردستان، سەرجەم ئەم داواكارییانە بەشێكن لە گفتوگۆكان، مانەوەی بەشە بودجەی كورد دەكەوێتە سەر ئەو رێككەوتنانەی كە دەیكەین، هەرێم نەوتەكەی رادەستی بەغدا دەكات بەدڵنیاییەوە دەبێت بەپێی ئەوە داهاتمان بنێردرێت.\nدواڕۆژ: ماوەی ئەو رێككەوتنەی كە دەكرێت چەند دەخایەنێت؟\nخالید شوانی: رێككەوتنەكە تەنیا یەك ساڵ دەخایەنێت، چونكە یاسای بودجەی گشتی عێراق-یش بۆ یەك ساڵە، بەڵام رێككەوتن لەسەر بودجەی 2020 دەچێتە چوارچێوەی رێككەوتنی درێژ خایەنەوە، بۆئەوەی لە كۆتایی ساڵدا هاوڵاتییان تووشی دڵەڕاوكێ نەبن.\nدواڕۆژ: داواتان لە حكومەتی ناوەند كردووە بەمەبەستی ناردنی سووتەمەنی بۆ هەرێمی كوردستان؟\nخالید شوانی: بەشێكە لەو پڕۆژە داراییەی ئامادەكراوە، بێگومان بە رێككەوتن ئەمەش چارەسەر دەكرێت.\nدواڕۆژ: جگە لە كێشە داراییەكان، ئایا باس لە گۆڕانكاریی لە دەستوری عێراقدا دەكەن؟\nخالید شوانی: چوونی ئەم شاندە تایبەتە بە یاسای بودجە و پرسە داراییەكان، بۆ هەمواركردنەوەی دەستور حكومەتی هەرێم لیژنەیەكی تایبەتی پێكهێنانەوە و چالاكییەكانی بۆ ئەو مەبەستە دەستپێكردووە، بەڵام چونیان بۆ بەغدا دەكەوێتە كاتێكی تر.\nدواڕۆژ: ئایا شاندەكەی هەرێم دەسەڵاتی بڕیاردان و واژۆكردنی رێككەوتنەكەی هەیە؟\nخالید شوانی: دەسەڵات نادرێتە تاكە كەسێك، بەڵكو دەدرێتە شاندەكە، لە چوارچێوەیەكدا دەسەڵاتمان هەیە بڕیار بدەین و رێككەوتن لەگەڵ بەغدا واژۆ بكەین، بۆ هەر بابەتێكی ستراتیجی لە بەغداوە لە پەیوەندیدا دەبین لەگەڵ هەرێمی كوردستان.\nدواڕۆژ: وەكو یەكێك لە وەزیرە دیارەكانی شاندەكە ئایا گەشبینی بەوەی 25 مانگ مژەدەیەك بە هاوڵاتیان و فەرمانبەرانی هەرێم بدرێت؟\nخالید شوانی: گەشبینم بە ئەنجامدانی رێككەوتن، چونكە كۆبوونەوەكانی پێشتریش ئیجابی بوون، هەر رێككەوتنێكیش بكرێت بە ئاڕاستەی دابینكردنی بەرژوەندییە داراییەكانی هەرێمی كوردستانە كە بودجە و مووچە دەگرێتەوە، ساڵی داهاتووش لەڕووی داراییەوە ساڵێكی باشتر بێت.


ڤایرۆسی خوڵقاندنی قەیران تاکو کرۆکی ئێسک و مۆخی کارەکتەرە بەرێوەبەرەکانی کۆمەڵگا شۆر بۆتەوە .وەک خانەیەکی شێرپەنجە.مەحاڵ وئەستەمە چاک بونی.\nیەکێک لەھۆکارەکانی ئەم ڤایرۆسە کوشندەیە. مەنتەڵێتیزمی خێڵەکیە کە لەناو خوێنی ئەم برادەرانە ھاتوچۆ دەکات .کە دواجار وەک نەخۆشیەکی گوازراوە بەشێک لەچین وتوێژەکانی بەخۆیەوە توش کردوە.\nوکۆمەڵگای دووچاری جۆرەھا قەیرانی ریشەیی کردوە کە لەراستیدا بۆ بنبڕکردنی کات و وزەی زۆری پێویستە .\nرەنگە ھەمومان بەشەرمەوە یاخود نەتوانین دەربارەی لایەنێکی زۆر خراپی دەرھاویشتەی ئەو قەیرانانە بکەین .\nکە بەھۆی باری سەختی دارایی کە چینی موچەخۆری بەخۆیەوە گیرۆدەکردوە.\nئەویش چەندین حاڵەتی خۆکوشتن یاخود پەنابردنە بەر کاری سێکس لەبەرامبەر بڕێک پارە. رەنگە لەئیستادا ئەم بابەتە لەچوارچێوەی حاڵەت دابێ لێرەولەوێ بەڵام بەدڵنیایەوە دەبێتە دیاردە ئەگەر باری ئابوری بەم چەشنە درێژە بکێشێ .\nگیرۆدەبونی کۆمەڵگا بەدەست ئەم مۆدێلە سیاسیە فەرمانڕەوایە بەشێک لەھۆکارە بنچینەیەکانی خودی گۆمەڵگایە ولەناویشیاندا نوخبە کەوای کردوە کۆمەڵگای ئێمە نەتوانێ ئەم قۆناغە راگوزەرە تێپەرێنێ بەکەمترین زیان.\nکاستی سیاسی فەرمانڕەوا . تاکو ماوەکانی رابوردو پێش شکستە مەزنەکەیان بەباشی لەسەر وەتەری دروشمی درۆینەی ناسۆنالیستی ئاوازیان دەچرپان بەگوێی زۆرینە . ولەزۆر ناوچە کاریگەری باشی ھەبو بەقازانجی ئەو چینە کەمە لەفەرمانرەوا ولەناویشیاندا بنەماڵە دیارەکان . ئەویش بەھۆی ئاستی نزمی وشیاری و رۆشنبیری زۆرینەی ھاوڵاتیان .کە عەقڵیەتی خێڵەکی زاڵە بەسەریاندا.\nئیستا کە دەستەکەیان کەشف بوە جگە لەدزی وتاڵانی ھیچیان پێ نەبو بۆ کۆمەڵگا .\nولەپێناو پارستنی ھەژمون ودەستکەوتە حیزبی وکەسیەکان پەنایان بردۆتە بەر چەندین کاری قێزەون وەک جاشێتی بۆ بێگانەو ھەڕەشەی ھەڵگیرسانی شەری ناوخۆ ئەگەر دەستکەوتەکانیان بکەوێتە مەترسیەوە کۆمەڵگاش بەھۆی تاڵاوی شەری ناوخۆ کە لەرابوردو لەسەر داھات وپارە ماڵی زۆرێکی وێران کرد بەھەستیاریەوە مامەڵەی لەگەڵ دۆخەکە\nئیستا پاش بیت وبالوری دەوڵەتی سەربەخۆ دەھۆڵ کوتانی ئابوری سەربەخۆ لەھەمو ئاشتەکان شکستیان خواردوە وزۆرینەی کۆمەڵگا تەجاوزی مۆدێلی ئەم نوخبەسیاسیە کردوە .\nدیسانەوە بەرەو بەغدا لەسەر ئەژنۆ لەبەردەرگای دەسەڵاتی ئاینی وسیاسی شیعە کەوتون داوای لێخۆشبون و قبوڵ کردنیان وەک جاش دەکەن بەڵم چۆن جاشێک جاشێکی باش وگۆرایەڵ .بەڵام ئەوەی جێی سەرنجە بەغدا ھێشتا داوای زیاتر دەکات .\nئەمانە بەوپاوەنخوازی وخۆسەپاندنە دۆزی کوردیان لەناوەوەو لەدەرەوە سوک کردوە.\nھەرچەندە ئیستا وەک مانۆرێک دەیانەوێ لەرێگای دورست کردنی لیستی دیکە دەنگ کۆکەنەوە لەکاتێکا تەواو دڵنیابون کە گۆرەپانی ململانێی سیاشیان دۆراندوە وچی دیکە ھاوڵاتیان فریوناخۆن بەدرۆکانیان .\nئیستا ھەموان تێگەیشتن کە ئەمانە شێرپەنجەن ئەمانە ڤایرۆسن . وقۆناغی ئەمۆدێلە خۆری ئاوا بوە بۆ ھەتاھەتایە


کێ خەواریجە ؟ حەقیقەتی بنەماڵەی ئالی سەلولی طاغوت !! – بنیان جهاد علیه دین سکولاریسم و مذاهب مختلف آن در کردستان و هورامان\nسپتامبر 24, 2017 از SHORA\nکێ خەواریجەو پشتگیری کافران و سیکولاره کان و خاچپەرستان دەکەن و یارمەتیان دەدەن بۆ کوشتنی موسلمانان ؟ حەقیقەتی بنەماڵەی ئالی سەلولی طاغوت !!\nچه ن ساڵە بە فرۆکەکانی ماڵ و موڵک و گیانی موسڵمان لە عیراق و شام و یه مه ن لە ناودەبات بەوەندەش دڵیان ئاو ناخواتەوە هیزی سەربازی دەنیرن بۆ سوریا و یه مه ن بۆشەری موسڵمانان بە فەرمانی گەورەو سەرداریان ئەمەریکا !!\nبە دڵنیاییەوە حوکمەتی ئالی سەلول خەواریجە لەبەر ئەوەی موسڵمانان دەکوژن و وازیان لە کافران هێناوە!! نەک هەر ئەوەندەش بەڵکو پشتگیری کافران و خاچپەرستان و سیکولاره کان دەکەن و یارمەتیان دەدەن بۆ کوشتنی موسلمانان!!


خۆپێشاندانی دژی ئەمەریکا لە ئێران\nهەزاران خوێندکار لە ڕێپێوانێکی ڕێکخراو لە لایەن حکومەتەوە لە تاران کە لە ڕێگای تەلەڤزیۆنەوە بڵاودەکرایەوە ئالای ئەمەریکایان سوتاند.\nبەگوێرەی ئاژانسی ڕۆیتێرز لە دۆبەی ئێرانێکان یەکشەمە لە ساڵوەگەڕی داگیرکردنی باڵیۆزخانەی ئەمەریکا لە ماوەی شۆرشی ئیسلامی لە ١٩٧٩ زاینی و هەروەها سەپاندنی سەرلەنوێی گەمارۆکانی ئەمەریکا بۆ سەر کەرتی سەرەکی نەوتدا دروشمی "مەرگ بۆ ئەمەریکا" یان بەرزکردەوە.\nهەزاران خوێندکار لە ڕێپێوانێکی ڕێکخراو لە لایەن حکومەتەوە لە تاران کە لە ڕێگای تەلەڤزیۆنەوە بڵاودەکرایەوە، لە دەرەوەی ئەو خانووبەرانەی کە کاتی خۆی باڵیۆخانەی ئەمەریکای لێبوو، ئالای ئەمەریکایان سوتاند.\nخوێندکارانی پەیرەوی خەتی ئیمام لە ٤ی نوامبری ١٩٧٩ی زاینی دوای ڕووخانی حکومەتی شا هیرشیان بۆ سەر باڵیۆزخانەی ئەمەریکا برد و ٥٢ ئەمەریکیان بۆ ماوەی ٤٤٤ ڕۆژ لە ئەو باڵێۆخانەیەدا بە بارمتە ڕاگرت.\nڕێپێوانی لە ئەم شێوەیە و بە ئەو دروشمە هەموو ساڵی لە سالوەگەڕی داگیرکردنی باڵیۆزخانەکە ئەنجام دەدریت، بەڵام ئەم ساڵ بە دوای بڕیاری تڕامپ لە مانگی مای کە ئەمەریکای لە ڕێکەوتنی ناوکی ئێران دەرهاویشت و بە تایبەتی سەپاندنەوەی گەمارۆکان بۆ سەر تاران، ئەو کاردانەوەیە زۆر توندتر بوە.\nسەپاندنەوەی گەمارۆکان لە رۆژی دووشەمە بۆ سەر فرۆشتنی نەوتی ئێران و کەرتەکانی بانکداری وەک هەوڵێک لە لایەن بەڕیوەبەرایەتی تڕامپە کە زۆر بۆ تاران بێنێت دەست لە پرۆگرامەکانی ناوکی و موشەکەکانی باڵستیک هەڵبگرێت.


چەند ڕەخنەیەک لە نووسینێکی مامۆستا فەرهاد شاکەلی | Denegkan\nHome گشتی زمان چەند ڕەخنەیەک لە نووسینێکی مامۆستا فەرهاد شاکەلی\nچەند ڕەخنەیەک لە نووسینێکی مامۆستا فەرهاد شاکەلی\nPosted By: dengekanon: April 03, 2015 In: زمانNo Comments\nلێرەدا من بە باشی دەزانم پێش ئەوەی هەڵەکانی مامۆستا فەرهاد شاکەلی باس بکەم چەند دێڕێک سەبارەت بە ڕەخنەگرتنی خۆم بنووسم. هەندێ کەس کە توانای ئەوەیان نییە ڕەخنە لە ڕەخنەکانی من بگرن بەوە من تۆمەتبار دەکەن کە ڕەخنەگرتنی من لەو کەسە دیار و پێنووس کارایانەی کۆمەڵگەی کوردیی ئەوەیە خۆم دەربخەم. یەکەم؛ من پێویستم بە خۆ دەرخستن نییە، چوونکە ئەو کەسەی کەمێک خولیای زمان لە مێشکیدا هەبێت ڕۆژێک لەوانەیە هەر نووسینێکی ئێمەی بەرچاو کەوتبێت، منیش ئەوەم دەوێت زمانزانێک یان زمانناسێک خوێنەری نووسینەکانم بێت نەک کەسانێک کە نە زمانزانن، نە زمانناس و نە بایەخ بە ستراکچەری نووسین دەدەن.\nڕەخنە من لە کەسێکە کە شتێکی کرد بێت، بە کوردییەکەی بەردێکی خستبێتە سەر بەردێک، کەسێک کە هیچی نەکردووە من ڕەخنەی چی لێبگرم؟ یان کەسێک کە نووسینەکانی یەک پارچە هەڵەی ڕێزمانیی و ڕێنووسە من ڕەخنەی چی لەو کەسەیش بگرم؟ کە ڕەخنەت لێگیرا واتە تۆ شتێکت کردووە، بۆیە هیوادارم ئەو کەسانەی ڕەخنەیان لێدەگرم وەک ڕەخنە لە ڕەخنە بڕوانن نەک وەک ڕق و کینە…..تاد. ڕەخنەیش بە ڕەخنە وەڵام بدەنەوە.\nمامۆستا فەرهاد شاکەلی کەسێکی شارەزای ڕێزمان و ڕێنووسی کوردییە، کوردان پێویستیان بە چەندان کەسی وەک مامۆستا فەرهادە. من لێرەدا چەند هەڵەیەکی مامۆستا فەرهاد دەخەمەڕوو گەر من هەڵەبووم هیوادارم بۆم بسەلمێنن کە من هەڵەم، نەک مامۆستا فەرهاد، ئیدی ئەو کەسە تۆی خوێنەر بیت یان مامۆستا فەرهاد، ئەوا من دێمە سەر ڕای ئێوە، بەڵام گەر نەتوانرا دەبێت تۆی خوێنەر و مامۆستا فەرهاد هاوڕام ببن.\nدیارە مامۆستا فەرهاد شاکەلی زمانی ئینگلیزیی باشە و مامۆستای زانکۆیە لە وڵاتی سوید، لەو نووسینەیدا هەندێ نموونەی زمانی ئینگلیزیی بەکار بردووە بۆ زیاتر شیکردنەوەی باسەکەی. منیش لەم نووسینەمدا سوود لە زمانی ئینگلیزیی وەردەگرم بۆ زیاتر ڕوونکردنەوەی ڕاکانی خۆم.\nیەکەم: مامۆستا فەرهاد لە بری وشەی بناغە وشەی بناخەی نووسیووە ئایا مامۆستا فەرهاد بڕوای بە کوردیی بوونی پیتی غ نییە یان ئەو پێیوایە کە بە خ گۆ دەکرێت؟\nدووەم: زمانزانیی، زمانناسیی ئەم دوو وشەیە جیاوازن، بەڵام مامۆستا فەرهاد ئەو دوو وشەی وەک مرادیف هاوواتا سەیر کردووە. خۆی لەڕاستییدا وشەی زمانزان واتە ئەو کەسەی لە زمانێک زیاتر دەزانێت پاشگری زان، زانین هیچ پێوەندیی بە لێکۆڵینەوەوە نییە. بۆ نموونە کەسێکی وەک دکتۆر بەرهەم زمانزان – ــە بەڵام ئەدی خۆ دکتۆر بەرهەم زمانناس نییە. زمانناس ئەو کەسەیە کە بە لێکۆڵینەوە و بەشێوەیەکی زانستیی کار لەسەر زمان دەکات، واتە هەموو زمانزانێک مەرج نییە زمانناس بێت، بەڵام زمانناس پێویستە زمانزانیش بێت.\nسێیەم: مامۆستا فەرهاد وشەی بەتایبەتیی بەم شێوە نووسیوە “بە تایبەتی” واتە بۆشایی خستووتە نێوان بە و تایبەت. وشەی بەتایبەتیی یەک وشەیە و بەسەر یەکیشەوە دەنووسرێت. تایبەت واتە special بەتایبەت واتە especial بەتایبەتیی واتە especially.\nچەند نموونەیەک: بۆ تۆ بەتایبەتیی. (especially for you) هۆتێڵی تایبەت. (special hotel).\nچوارەم: مامۆستا فەرهاد وشەی یەکجار- ی چەندان جار بەکار بردووە کە لەو ڕستەدا هەڵەیە، وشەکە خۆی ڕاستە، بەڵام لە ڕستەیەکدا بەکار هاتووە کە ڕستەکەی کوشتووە. سەرنجی ڕستەکە بدەن نووسیویەتی (بەڵام لێکۆڵینەوەی زمانەوانیم یەکجار کەم نووسیوە.) سەیرە بەلای منەوە کەسێکی وەک مامۆستا فەرهاد هەست بە هەڵە بوونی ئەو وشە نەکات لەو ڕستەدا! لەبری یەکجار دەبوو وشەی ئێجگار – ی بنووسیایە ئێجگار واتە فرە،many زۆر،much بەڵام یەکجار واتە once نموونە یەکجار دووجار ..تاد.\nلینکی نووسینەکەی مامۆستا فەرهاد شاکەلی لە گۆڤاری زمانناسی خۆی درووستتر بوو بنووسرایە زمانناسیی.\nبۆ چونێکی دەرنگ وەخت بــەراز یان حوشتر ؟\nڕێککەوتنى ئەتۆمى و گەروى باب المندب..کارتى داعش و حوسیەکان بەرەو کوێ..؟


کێ پەروەردە ئەکات و بۆچی؟ – بڵۆگی لائق\nکێ پەروەردە ئەکات و بۆچی؟\nPosted on ئازار 17, 2015 ئازار 17, 2015 by Layik\nلە وەرگێڕانەکانی ڕەسڵ. کتێبی “پیاوان بۆچی شەڕ ئەکەن”، بەشی پەروەردە. لێرە تەواوی تێکستەکە ببینە.\nکاتێ پەروەردە لەلایەن دەوڵەت و کەنیسە و ئەو دامەزراوە گەورانەی کە کۆیلەی ئەوانن ئەنجام ئەدرێت، لە ڕۆحێکی بایەخپێدانەوە نیە. لە پەروەردەدا ئەستەمە کوڕێک یان کچێ، هەرزەکارێکی کوڕ یان کچ لەبەرچاوبگیرێت، ئەوەی لایان گرنگە، نزیک هەمیشە، بەشێوەیەک لە شێوەکان، هێشتنەوەی دۆخەکەیە.\nکاتێ بایەخ بە تاک ئەدرێت، تا ڕادەی تەنها و تەنها نیازی سەرکەوتنێکی دنیاییە – واتە پارەپەیدا کردن یاخوود مەنسەبێکی باش. بۆ ئەوەی ئاسایی بیت، وە بۆ ئەوەی هونەری بەردەوام بوون بەدەست بهێنیت، بۆخۆی شتێکە پێش تەمەنی گەنجی ئەبێ دیاری بکرێت، لەلایەن چەن مامۆستایەکی ناوازەوە کە وزەی باوەڕێکیان تیایە کە بتوانن بەناو ئەو سیستەمەدا تێپەڕن کە چاوەڕێ ئەکرێ تیایدا کار بکەن.\nنزیکەی هەموو پەروەردەیەک پاڵنەرێکی سیاسی لە پشتە: ئامانجی بەهێزکردنی کۆمەڵێکە، نەتەوەیی یا ئاینی یا کۆمەڵایەتی، بۆ کێبڕکێ کردن بەرامبەر کۆمەڵی تر. ئا ئەم پاڵنەرەیە، بەشێوەیەکی سەرەکی، ئەو بابەتانە دیاری ئەکا کە ئەوترێنەوە، ئەو زانینەی پێشکەش ئەکرێ، هەروەها قوتابیان چ خوویەکی مێشکی ئەبێ فێرببن. بە ئەستەم شتێک ئەکرێ بۆ ئەوەی گەشەی ناوەکی مێشک و ڕۆح بەخێوکرێت،\nلەڕاستیدا، ئەوانەی زۆرترین پەروەردەیان بینیوە زۆربەی کات ژیانی ڕۆحی و ئەقڵیان پوکاوەتەوە، بەتاڵن لە جوڵێنەر، تەنها هەندێ توانای میکانیکیان هەیە کە جێگای بیرێکی زیندووی گرتۆتەوە.\n— کۆتایی وەرگێڕان. وشەی پەروەردە مەبەستم “تربیە” یان “ئیجوکەیشن”ی ئینگلیزیە، واتە پەروەردەی فەرمی ناو خوێندنگا و زانکۆکان.\nPosted in پەروەردە، بێرتراند ڕەسڵلێدوانێک بنووسە\n← نەفرەت لە شەڕ\nژیان چ مانایەکی هەبوو لای ئەنیشتاین؟ →


ئێران و سـزا نوێـیه‌کانی ئه‌نجومه‌نی ئاسایش\nئه‌نجومه‌نی ئاسایشی نه‌ته‌وه یه‌کگرتووه‌کان بۆ دوا جار سـزا نوێـیه‌کانی سه‌پانده سه‌ر کۆماری ئیسلامی ئێران. په‌سه‌ندکردنی سـزا نوێـیه‌کان سه‌رکه‌وتنێـک بوو بۆ هه‌وڵه‌کانی وڵاته یه‌کگرتووه‌کانی ئه‌مه‌ریکا تا کۆماری ئیسلامی ئێران ڕووبه‌ڕووی له په‌راوێزنانی زیاتر بـبێته‌وه به‌هۆی به‌رنامه ناوکیـیه مشـتومڕ له‌سه‌ره‌که‌یه‌وه.\nئه‌م سـزایانه چه‌ندێـک کاریگه‌ر ده‌بن؟ چه‌ندێ ده‌توانن بـبنه هۆکار بۆ ڕاگرتنی ئێران له‌و هه‌وڵانه‌ی وه‌ک ڕۆژئاوا ده‌ڵێت بۆ به‌ده‌سـتهێنانی چه‌کی ناوکی ده‌یدات؟\nهاوکاتی سه‌پاندنی ئه‌م سـزایانه ئۆپـۆزسـیۆنی ناوه‌وه‌ی ئێران پـێشـتر داوای له لایه‌نگرانی ده‌کرد له سـاڵیادی هه‌ڵبژاردنه مشـتومڕ له‌سه‌ره‌که‌ی سه‌رۆکایه‌تی ئێراندا لایه‌نگرانیان بێنه سه‌ر شه‌قامه‌کان و خۆپـیشـاندانی ناڕه‌زایی ده‌ربڕین بکه‌ن، به‌ڵام دواتر ئۆپـۆزسـیۆن هه‌ڵوێسـتێـکی تر ده‌نوێنێت.\nگۆڕان له‌م هه‌ڵوێسـتدا بوو؟... ئۆپـۆزسـیۆنی ئێرانی چ له ده‌ره‌وه و چ له ناوه‌وه چۆن ده‌ڕوانـنه مه‌سه‌له‌ی به‌رنامه‌ی ناوکی ئێران، ئه‌وه‌ی له ئێراندا پـێی‌ده‌گوترێت جومبشی سه‌بز. ئایا هه‌مان هه‌ڵوێسـته که کۆماری ئیسلامی ئێران هه‌یه‌تی به‌رامبه‌ر به به‌رنامه ناوکیـیه‌که؟ یاخود کۆماری ئیسلامی ئێران خۆی بۆخۆی چه‌ندێ توانیویه‌تی سه‌رکه‌وتووبێت له‌و هه‌وڵه‌ی که ده‌یدات بۆ به نیشـتیمانیکردنی به‌رنامه ناوکیـیه‌که‌ی؟\nهاوکارمان به‌ڵێن سـاڵح به‌رنامه‌ی هه‌له‌و واشـنتنی ئه‌م هه‌فته‌یه‌ی بۆ ئه‌م بابه‌ته ته‌رخان کردووه و ئه‌م به‌ڕێزانه میوانه‌کان بوون:\nمه‌نسوری ته‌یفوری، نووسه‌ر.\nکاوه قوره‌یشی، ڕۆژنامه‌وان.\nئیدریسی ئه‌حمه‌دی، نووسه‌ر و لێـکۆڵه‌ره‌وه.\nده‌توانن گوێبیسـتی ده‌قی به‌رنامه‌که بن له ڕێـگه‌ی كلیـكـكردنی ئه‌و فایله ده‌نـگیـیانه‌ی سه‌ره‌وه‌ی ده‌سته چه‌پ، ماوه‌كه‌ی 48:48 خوله‌كه.


مخۆرکەی ناوخۆ ٢ – Standard Kurd\nلەلایەن ستاندار Posted on حوزه‌یران 29, 2020 727 جار بینراوە 0 سەرنج\nئەو چۆنایەتییەش نا کە وەک ئەوەی لە حیزبە باڵا دەستەکانی زۆنی زەرد و سەوز ئەبینرێ کە زۆربەی هەرە زۆری چینی نوخبە و ڕۆشنبیر و بیرمەند و کاربەدەستی باڵا و قەڵەم بەدەست و دادوەر ….هتد یان کردووە بە حیزبی و جا لەڕێی بڕینی مووچەوەبێ یان پلەوپۆست وایان لێکردوون بە موو لە فرمانی حیزبەکانیان لانایەن، بەجۆرێک نوخبە و بیرمەندی حیزبی هیچ جیاوازییەکیان نەماوە لەگەڵ عەوامی حیزبییا و هەردوولایان هەر شینی هەریسەکە ئەکەن و تاکە ئامنجیان ڕازی کردنی دەسەڵاتاداران و بالە جیاوازەکانی حیزبە.\nئەو قیرانە ئابوری و بارگرانییەی ئێستا حکومەتی هەرێمی تێکەوتووە بەرەنجامی گرنگی دانە بە “چەندایەتی” . هەردوو حیزبی دەسەڵات هەزاران بندیوار و گەندەڵ و کادێری وەهمیان لە خۆیان کۆکردۆتەوەو بە مووچە و ئیمتیاز ڕایان گرتوون تا لەکاتی هەڵبژاردنا دەنگیان بەنێ و لە کۆڕ و کۆبوونەوەکانیانا هۆڵەکانیان پێ پڕبکەنەوە.\nمەسعود بەرزانی سەبارەت بە سەردەمی شۆڕشی ئەیلول ئەڵی “هەموومان تووشی لەخۆبایی بوون بوو بووین، ڕۆژ لەدوای ڕۆژ گیانی شۆڕشگێڕیمان لەدەسئەیا. لەجیاتی ئەوەی سود لەو سەرکەوتنە وەربگرین و ڕێکخستنی پارتی بچەسپێنین لەناو جەماوەر، دەرگای بەرەڵلایی و فەوزا کرایەوە و شتی ئەساسی کە بۆ هەر شۆڕشێک پێویستە لەبیرچوو”.\nسامی عەبدول ڕەحمان ئەڵێ “دەزگاکانمان توانای بەڕێوەبردن و سازدانی ئەو بەهرە تازانەی بەشی زۆری ئەو خەڵکەی نەبوو کە تازە هاتبوونە نێو شۆڕشەوە” ئەی ئێستا چێ؟ ئێستاش حکومەت توانای سود وەرگرتنی لەو هەموو تواناو وزەیە نیە کە لە هەرێما بوونی هەیە بەڵکو لەبری ئەوە بەشێکی زۆری کردووە بە مووچەخۆری بێکارو کادێری کۆیلەو دنگدەری کوێرو عەوامێکی سەرڕاوەشێنەر.\nبڵاوبوونەوەی بیرۆکراتییەت و زۆربوونی ناوچەی دەسەڵات بوو بوو بە بەشێکی باو لەناو پارتییا، جرجیس فەتحوڵا سەبارەت بە لێپرسراواوانی ئەو ڕۆژگارانە پ.د.ک سەردەمی ئەیلول ئەڵێت “چ گاڵتە جاری کەر بازاڕێ بو، هەمووی هەر گەمەکردن بوو، شتێ نەبوو ناوی مافی گەل وپارتی بووب. هەرگیز شتی وانەبوو نە دەنگی هەبوو نە ڕەنگ”. ئەی ئێستا چی؟ ئێستا زۆربەی سێکتەرەکان هەرپەکی کەوتووە لە بێ پارەی بێ خزمەتگوزاری، خۆ ئەگەر کارێکیش بکرێ ڕۆتین و بیرۆکراتییەت و مەرکەزییەتی دەسەڵات و نەبوونی لامەرکەزییەت لە بڕیاردان نادادپەروەری و چەوسانەوەی ناوچەی و تۆڵەی حیزبایەتی بە ڕوونی بەکارەکانی دەسەڵاتەوە ئەبینرێ.\nئەو دەم بیروباوەڕی ئەندامانی سەرکرایەتی پ.د.ک ڕۆژ بە ڕۆژ کزتر و لاوازتر ئەبوو و پەیوەندیان لەگەڵ بارزانییا زیاتر مۆرکی شوێن کەوتەیی وەرەگرت. بەداخەوە ئێستاش وایە ئەندامانی سەرکردایەتی هەر حیزبێک بگری زۆرترین وەلائیان بۆ سەرۆکی حیزب و خێزانی حاکم دەسەڵات هەیە و زۆرێکیان ویڕای ئەوەی تەمەنی خانەنشینیان بەزیاوە تێپەرانووە کەچی ئامادەن لەژێر سەرکردایەتی کوڕ و برازای سەرۆکەکانیانا کۆبنەوە و فەرمان وەرگرن و تەنها و تەنها کاریان ئەوەیە تا گوێی قەبر پلە و پۆستەکانیان چینەهێڵن، بگرە هەندێکیان کەس نازانێ ماوە یان مردوو بەڵام هەر ئەندام مەکتەب سیاسی و خاوەن کورسییە. کاری دووەمیشیان هێنانی کوڕەکانیانە بۆ سەری کورسییەکەی خۆیان، خۆ ئەگەر یەکێ تەماشای ئەم حیزبانە بکات ئەوا بە ئاسانی لە کرداری “بۆماوە”ی لە زانستی زیندەوەرزانی تەواو تێئەگات کە چۆن “بۆماوەزانی” لەنێوان زیندەوەرەکانا ئەگوێزرێتەوە.\nخاڵێک کە زۆر گرنگەو هیچ بایەخێکی پێنەیراوە لەناو حیزب و دەسەڵاتیشا ئەوەیە کە هەوڵبدرێت “سەرکردە” دروست بکرێ نەک “سەرۆک”. ئەوەی ئەبینرێ هەمیشە ئەوانەی ئەگەنە ترۆپکی دەسەڵاتی حیزب یان کەسی سێیەم و بەرەو سەر لە هەوڵی ئەوەیان کە ببن بە سەرۆک و کارە گرنگەکەیان لەبیر ئەکەن کە سەرکرادایەتییە.\nکۆکراوەی هەڵەی گرنگیدان بە چەندایەتی ئەم هەرێمەی ئێستای لێ دروست بووە کە ڕەنگە وێنەی ئەم لە هیچ شوێنێک نەدۆزرێتەوە، پاش ٢٨ ساڵ حوکمڕانی قاسەیەکی بەتاڵ و تاڵانکراو، میلەتێکی برسی و زەلیلکراوی مووچە، حکومەتێکی دەستبەتاڵ کە لە توانییدا نییە بەبێ هاوکاری بەغا مووچەی یەک مانگ دابین بکات، سەرکردایەتی و دەسەڵاتێکی کڕاو لەلایەن دراوسێکانەوە، گروپێکی حوکمڕانی دۆڕاو بەجۆرێک کە لە حوکمڕانی و بەڕیوەبردنی عێراقا نەک هیچ ڕۆڵیكیان نەماوە بگرە بەغا داوای ڕادەستکردنی تەواوی تای تەرازوی هەرێمیان لیئەکات بە داهاتوو سنورو زەوی ئاسمانەوە لەبەرامبەر دابینکردنی مووچەی مانگانەیا کە ئەشبێ گیرای بکەن. لە داهاتووشا کاریان کاری هەردوو “مەجلسی یەتنفیژی و تەشریعی”یەکەی پێش ساڵی ١٩٩١ ئەبێ ئەگەر کاروابڕوات و خۆیان لەو سوپا بەرخۆرو کارنەکرە پانەکەنەوە و شکۆ بۆ تاکی کورد نەگێڕنەوە.\nبڵاوکراوەی پێشوولەبارەی كەیستەكەی سۆران عومەر،”سەرۆكی پەرلەمان لە بڕیارەكەی خۆی پەشیمان بوویەوە!”\nبڵاوکراوەی نوێتربەهۆی وتەكانی ترەمپ بەرامبەر كورد داوادەكرێت ئەمریكا داوای لێبوردن بكات


https://1baiser.com نه‌وتی کوردستان، نه‌خۆشیی هۆڵندی |\nHome بیروڕا نه‌وتی کوردستان، نه‌خۆشیی هۆڵندی\nماوەیەک لەمەوبەر بەڵێنم دا نیشانەکانی نەخۆشیی هۆڵندی بخەمە بەر دیدی خوێنەرانی ئاژانس.\nئه‌م نه‌خۆشییه که له خواره‌وه نیشانه‌کانی ئه‌ژمێرم، نه‌خۆشییه‌کی ئابوورییه تووشی ئه‌و وڵاتانه ئه‌بێ که بۆ ده‌ستخستنی پاره به ته‌نیا پشت به یه‌ک جۆر سامانی سرووشتی/نیشتیمانی ئه‌به‌ستن. ئه‌وه‌نده‌ی پێوه‌ندیی به عێراق و کوردستانه‌وه هه‌بێ، مه‌به‌ستم پشتبه‌ستنه به‌ته‌نیا به سامانی نه‌وت.\nله عێراق، له ١٩٢٧ـه‌وه نه‌وت دۆزراوه‌ته‌وه. هه‌تا ١٩٥١ نه‌وت ڕۆڵێکی ئه‌وتۆی له ئابووریی عێراقدا نه‌بووە. بۆ بازرگانیی ده‌ره‌وه و په‌یداکردنی پاره بۆ به‌ڕێوه‌بردنی ده‌وڵه‌ت، به ڕێژه‌ی ٩١.٥% پشت به باجی ده‌رامه‌ت ئه‌به‌سترا. پشکی نه‌وت تا ئه‌و ساڵه له داهاتی نیشتتمانی بریتی بووە له ٨.٥%.\nهه‌تا ساڵی ١٩٥٣ که‌رتی تایبه‌ت به ڕێژه‌ی ٨٨% به‌شدار بووە له داهاتی نیشتیمانیدا. به‌شداریی که‌رتی گشتی له داهاتی نیشتیمانیدا ته‌نیا ١٢% بووە.\nکه‌چی له ماوه‌ی نێوان ٢٠٠٧- ٢٠١٠دا به‌شداریی نه‌وت له هه‌نارده‌ی عێراقدا بۆ ده‌ره‌وه‌ی وڵات گه‌یشتووه‌ته ٩٩.٦%، واته هه‌م به ته‌نیا حکوومه‌ت کاڵای ئابووری ئه‌نێرێته ده‌ره‌وه و که‌رتی تایبه‌ت به ته‌واوی فڕێ دراوه‌ته ده‌ره‌وه‌ی مه‌یدان و هه‌م، به‌ته‌نیا هه‌ر نه‌وته که پاره به‌رهه‌م ئه‌هێنێ بۆ به‌ڕێوه‌بردنی کاروباری ده‌وڵه‌ت. قانوونی موازەنەی ٢٠١٧یش بە ڕێژەی ٨٦% پشت بە داهاتی نەوت ئەبەستێ.\nکاتێ باج ئه‌بێ به سه‌رچاوه‌ی داهاتی نیشتیمانی، سێکته‌ره جیاوازه‌کانی ئابووری په‌ره ئه‌سێنن. چونکه ده‌وڵه‌ت ناچار ئه‌بێ بۆ زیادکردنی داهاتی نیشتیمانی پشتیوانیی کەرتی تایبەت بکا، تا له ڕێگه‌ی باجه‌وه داهات به‌رز بکاته‌وه و بەشی ئیدارەدانی دەزگاکانی دەوڵەت پارەی دەست بکەوێ. به‌ڵام که نه‌وت ئه‌بێ به سه‌رچاوه‌ی داهات، هه‌موو سێکته‌ره‌کان ئه‌مرن، چونکه ده‌وڵه‌ت پاره‌ی مفتومۆڵی ئه‌که‌وێته به‌ر ده‌ست و منه‌تی نه به خه‌ڵک و ئیشکه‌ر و پاره‌په‌یداکه‌ری که ئه‌بێ و نه پێویستی به بووژانه‌وه‌ی ئابووری ئه‌مێنێ.\nئه‌گه‌ر عێراق تووشی نه‌خۆشیی هۆڵندی بووبێ، ئه‌وا کوردستان وه‌کو به‌شێک له عێراق دوو جار گیرۆده‌ی ئه‌م نه‌خۆشییه‌یه: جارێک له‌به‌ر ئه‌وه‌ی تاکه سه‌رچاوه‌ی داهاتی هه‌رێم به‌غدایه (لەوەتی لە بەغداوە پارە نایە، قەیرانی دارایی ڕۆژ لە دوای ڕۆژ گەورەتر ئەبێ)، که سه‌رچاوه‌که‌ی نه‌وته. جارێکی که، له‌به‌ر ئه‌وه‌ی مافیای نه‌وت له کوردستان زۆر بێباک و بێویژدانه: بەشی هەرەزۆری داهاتی نه‌وتی کوردستان ئه‌دزێ.\nنیشانه‌کانی نه‌خۆشیی هۆڵندی له کوردستان:\nله وڵاتانی دیمۆکراسی و موئه‌سه‌ساتیدا، چاره‌سه‌رکردنی نه‌خۆشیی هۆڵندی ئاسانه. هه‌ر بۆیه له ڕابردووا چ ئیسپانیا و چ ئوسترالیا (سەدەی ١٧ و ١٩)، دواییتریش چ هۆڵندا و چ نه‌رویج (شەستەکان و حەفتاکانی سەدەی ڕابردوو) توانیویانه ئاسان خۆیان له‌م نه‌خۆشییه ڕزگار بکه‌ن. به‌ڵام ئه‌م نه‌خۆشییه له وڵاتانی دواکه‌وتوو و نادیمۆکراسی و ناموئه‌سه‌ساتیدا هه‌ڵگری گه‌لێ نیشانه‌ی خه‌ته‌ره. لە کوردستان ئه‌مانه نیشانه زاڵه‌کانین:\n1. له‌به‌ر ئه‌وه‌ی به جوهدێکی مرۆیی که‌م پاره‌یه‌کی زۆر به‌رهه‌م دێت، ته‌مه‌ڵی ئه‌بێ به خوویه‌کی کۆمه‌ڵایه‌تی.\n2. له‌به‌ر ئه‌وه‌ی دراوی خۆماڵی نرخی به‌رز ئه‌بێته‌وه، کڕینی هه‌ر کاڵایه‌ک له ده‌ره‌وه‌ی وڵات، هه‌رزانتر ئه‌که‌وێ له‌وه‌ی له‌ناو وڵات درووست بکرێ (به‌رزبوونه‌وه‌ی نرخی یه‌که‌ی به‌رهه‌م). ئه‌م حاڵه‌ته ئه‌بێ به هۆی په‌ره‌سه‌ندنی کەرتی بازرگانیی هاوردە و پووکانه‌وه‌ی ئابووریی به‌رهه‌مهێنه‌ری ناوخۆ، چ کشتوکاڵی و پیشه‌سازی چ خزمەتگوزاری.\n3. زۆریی پاره و نەبوونی بەرهەمی ناوخۆ، ئه‌بنه هۆی هه‌ڵاوسانی دراو (بەرزبوونەوەی نرخ: دابه‌زینی هێزی کڕینی پاره).\n4. درووستبوونی کۆمه‌ڵی ناپیشه‌سازی و به‌رخۆر. له باتی که‌ڵه‌که‌کردنی سه‌رمایه، به‌رخواردن (الاستهلاک) تا ڕاده‌ی فه‌خرکردن به ده‌ستبڵاوی و به فیڕۆدانی پاره‌وه، ئه‌بێ به خووی کۆمه‌ڵایه‌تی، چونکه گرووپی سوودمه‌ند به‌بێ ئاره‌ق پاره‌ی دێته ده‌ست.\n5. په‌ره‌سه‌ندنی دیارده‌ی بێکاری و هەڵاوسانی بێکاریی ده‌مامکدار. بێکاریی دەمامکدار لە هیی ڕاستەقینە خەتەرترە، چونکە بێکاریی ڕاستەقینە دیارە و کۆمەڵ بە زیندوویی ئەهێڵێتەوە، بەڵام هیی دەمامکدار شاراوەیە و کۆمەڵ سڕ و بێدەنگ ئەکا.\n6. پاسیفبوونی کۆمه‌ڵایه‌تی و سەرکزکردنی خه‌ڵک له بەرامبەر تاوان و که‌موکوڕییه‌کانی ده‌سه‌ڵات و لێ نه‌پرسینەوەیان. هه‌ڵاوسانی کەرتی کارگێڕی و به پاشکه‌وتوویی هێشتنه‌وه‌ی داموده‌زگاکانی ده‌وڵه‌ت، به سلکی قه‌زا و پۆلیسیشه‌وه که دوو ده‌زگای گرنگن بۆ چه‌سپاندنی عه‌داله‌ت و سڕینه‌وه‌ی هه‌ستی غووبن له لای بێده‌ره‌تان و بێپشتیوانه‌کان.\n7. له‌ده‌ستدانی سه‌ربه‌خۆیی ئابووری و سیاسی و بوونه پاشکۆی وڵاتانی پێشکه‌وتوو و ته‌نانه‌ت نیمچه‌دواکه‌وتوویش. چونکه له لایه‌ک هیچ به‌رهه‌مێکی ستراتیجیی به‌شی خۆژیاندن له ناوخۆی وڵات به‌رهه‌م نایه‌ت و ئه‌بێ له وڵاتانی تره‌وه بهێنرێن، له لایه‌کی تره‌وه کۆمپانیا گه‌وره‌کانی په‌ترۆڵ ئه‌بنه خاوه‌نی بڕیاری ئابووری و به ده‌وری خۆی هیی سیاسییش.\n8. هاوردنی ده‌ستی کاری شاره‌زای بیانی و فه‌رامۆشکردنی ده‌ستی کاری ناوخۆ و زۆرتر دواخستنی. ئه‌مه ئه‌بێ به هۆی گه‌وره‌تربوونی ئه‌و بۆشایییه ته‌کنه‌لۆجییه‌ی ئه‌که‌وێته نێوان وڵاتانی پێشکه‌وتوو و هیی دواکه‌وتوو.\n9. حوکمڕانانی وڵات منه‌تیان به خه‌ڵک نامێنێ. چونکه پاره‌ی مۆڵ و به‌بێ ئاره‌ق په‌یدابوو، له ده‌ستی ئه‌واندا ئه‌بێ. به‌و جۆره خه‌ڵک موحتاجی ده‌ستی کاربه‌ده‌ستان ئه‌بن، نه‌ک به پێچه‌وانه‌وه که حاڵه‌ته سرووشتییه‌که‌یه. ئه‌وانیش بۆ ئه‌وه‌ی خه‌ڵک تووڕه نه‌که‌ن، له لایه‌ک باج و خه‌راج که‌م ئه‌که‌نه‌وه، له لایه‌کی تره‌وه به ناوی جیاجیاوه پاره و ئیمتیازات بە سەر دەسوپێوەنەکانیاندا بڵاو ئه‌که‌نه‌وه.\n10. ده‌سه‌ڵاتداران بۆ ئه‌وه‌ی هێزی کۆمه‌ڵایه‌تیی تایبه‌ت به خۆیان درووست بکه‌ن، داهاتی سامانی سرووشتی ناعادلانه دابه‌ش ئه‌که‌ن: به‌شی زۆری بۆ خۆیان و ده‌ستوپێوه‌نه‌کانیان؛ به‌شی که‌میشی بۆ زۆرینه‌ی خه‌ڵک.\n11. په‌ره‌سه‌ندنی گه‌نده‌ڵی و سیستماتیزه‌بوونی. هەڵتۆقینی پارەدار (نەک سەرمایەدار) و کۆنتڕۆڵکردنی بازاڕ لە لایەن بازرگانەکانی سیاسەت و دەستوپێوەنەکانیانەوە.\n12. دیارنه‌مانی داهاتی سامانه‌که و فه‌شه‌لهێنانی ئه‌و پڕۆژانه‌ی به پاره‌که‌ی ئه‌کرێن. چونکه هه‌م چاودێری نامێنێ هه‌م زۆربه‌ی پڕۆژه‌کان له باتی ئه‌وه‌ی زه‌رووره‌تی ئابووری بیانسه‌پێنن، سیاسه‌ت و به‌رژه‌وه‌ندیی که‌سانی تایبه‌ت ئاڕاسته‌یان ئه‌که‌ن.\n13. نەبوونی پلانی پەرەپێدان و نەبوونی توانای جێبەجێکردنی پلان، ئەگەر هەشبێ، بە هۆی ئەوەی نرخ و داهات بازاڕی ناودەوڵەتی دیارییان ئەکا. کە نرخی نەوت دائەبەزێ، ژیانی گشتی لە وەستان نزیک ئەبێتەوە.\n14. هه‌موو ئه‌وانه‌ی له سه‌ره‌وه باس کران، ورده‌ورده ئارامی و تەونی کۆمه‌ڵایه‌تی تێک ئەدەن. ده‌سه‌ڵاتیش کە کێشەکانی خەڵکی پێ چارەسەر ناکرێ، پەنا ئەبا بۆ ده‌زگا سه‌رکوتکه‌ره‌کانی کە، بە پارەی مۆڵی نەوت قه‌بەی کردوون. به‌و شێوه‌یه ئیستیبداد په‌ره ئه‌سه‌نێ و دیمۆکراسی پاشەکشە ئەکا.\n15. زاڵبوونی سیاسه‌تی نائه‌قڵانی و هه‌ڵپه‌ی زۆر ده‌رهێنانی نه‌وت و زووده‌وڵه‌مه‌ندبوون، به‌سه‌ر حوکمڕانانی وڵاتدا. به نیازی ئه‌وه‌ی زو پایه‌ی مانه‌وه‌ی تا هەتایی له‌سه‌ر کورسیی ده‌سه‌ڵات، بەهێز بکەن.\n16. ئیلتیزامنه‌کردنی کۆمپانیاکانی وه‌به‌رهێنانی نه‌وت به‌و مه‌رجانه‌وه که له کۆنتراکته‌کاندا ئیمزای ئه‌که‌ن. هۆی ئه‌مه ئه‌وه‌یه کۆمپانیاکان خاڵی لاوازی کاربه‌ده‌ستان، که بریتییه له هه‌ڵپه‌ی زووده‌رهێنان و زۆرفرۆشتن، ئیستیغلال ئه‌که‌ن. به‌م هۆیه‌وه هه‌م سامانی نه‌وت تاڵانفرۆش ئه‌کرێ و نه‌وه‌کانی ئێستا و ئایینده زه‌ره‌ر ئه‌که‌ن، هه‌م ژینگه‌ی وڵاتیش وێران ئه‌بێ. چونکه کۆمپانیاکان بۆ قازانجی خۆیان گوێ به ژینگه‌ی وڵاتێ ناده‌ن که هیی خۆیان نییه.\n17. هه‌موو ئه‌وانه ئه‌بن به هۆی ئه‌ستووربوونی باسکی ئیستیبداد و هه‌ڵته‌کینی پایه‌کانی ئاسایشی نیشتیمانی/نه‌ته‌وه‌یی.


ئێوە ماندونەبوون لە پێچەوانەیی ژیان؟ … – hkkurdistan\nHome 6 ئەرشیفی بابەتەکان 6 ئێوە ماندونەبوون لە پێچەوانەیی ژیان؟ …\nئێوە ماندونەبوون لە پێچەوانەیی ژیان؟ …\nئێوە ماندونەبوون لەوەی دەیڵێن و پیشانی دەدەن ، بەڵام پێچەوانەکەی دەکەن؟. زۆریش توڕە نین لە وشەی جوانی نوسەرێک و مامۆستایەک و شاعیرێك و هونەرمەندێک و سیاسەتمەدارێک، کە دوایی قەڵەمەکەی و وشەکانی و بڕوانامەکەی دەفرۆشێت بۆ بە دەستهێنانی بڕێک پارە و کورسیەک؟. لە کاتێکدا ئەمانە ئەبێت خاوەن موراڵێکی بەرزبن، کە بتوانن کتێب و شانۆ و شیعری بەنرخ و بەرز و ڕاستگۆیانەمان بۆ بنوسن و سیاسەتێکی مرۆڤدۆستانەمان بۆ بکەن.\nماندونەبوون لەوەی کۆشک و بازاڕەکان ڕۆژ بە ڕۆژ جوانتر و فراوانتر دەبن، بەڵام مرۆڤە هەژارەکانی جیهان ژمارەیان زۆر و زۆرتر دەبن؟.\nماندونەبوون لە گەڕانەوەی جارێکیتری بۆچونە کۆنەپەرست و خێڵپەرست و کۆنەخواز و عەقڵدۆگماکانی دژەمرۆڤایەتی؟.\nماندونەبوون لەو وێنە جوانانەی کە سەرنجی هەموو میدیاکانی جیهان ڕادەکێشێت، لە کاتێکدا منداڵێک لە برساندا لە چاوەڕوانی مردندایە و قەلەڕەشەکەش چاوەڕوانی گیانلەدەستدانی منداڵەکە دەکات، بۆ ئەوەی بیکات بە ژەمێکی بەلەزەت بۆ ئەو ڕۆژە؟ . یان منداڵێک دەمی ناوە بە گوانی مانگایەکەوە لە برساندا بۆ شیرەکەی. لە کاتێکدا مرۆڤەکان خۆیان بونەتە جێگەی برسێتی و ئازاردان و دەستدرێژکردنەسەری منداڵانی جیهان.\nماندونەبوون لە کەسانێک، کە ئەبێت لە قەفەزەی تاوانباریدا لە دادگایەکی دادپەروەرانەدا، کە یاسا سەروەربێت سزا بدرێت ، کەچی کۆمەڵگا وەک مەڕ دەبات بەڕێگەوە، بێتاوانیش وەک تاوانبار سزا دەدرێت؟.\nئێوەش ماندونەبوون لەو بیرکردنەوەیەی، کە ئەبێت بۆچی ژیان پێچەوانەبوبێتەوە لەم سەردەمەدا؟ لە کاتێكدا ڕاستی هەر ڕاستیە و درۆ هەر درۆیە و بێتاوان بێتاوانە و تاوانباریش ئەبێت سزا بدرێت. دوایی دەڵێـم لەوانەشە ژیان هەر خۆی وابێت کە بەهێز بێهێز لەناوببات، کۆنەپەرست ئازادیخواز تیرۆر بکات، گەورە بچوک بشێلێت، شتە بەناو ڕەواڵەت جوان و ناوەرۆک بۆگەنەکان چاکەکانی ژیان لە ناو ببات.\nتەنها ئێمە دەتوانین پێکەوە جارێکیتر ئەم جیهانە بخەینەوە سەرپێکانی خۆی. هەموو پێکەوە بۆ دنیایەکی باشتر کۆشش بکەین و بڵێین کەسێک نیە ناشیرین بێت، شتێک نیە ناوی هەژاری بێت، شتێکیش نیە و نابێت هەبێت ناوی ڕوکەش و سازشکار و درۆ و ڕقبێت. لە هەمووی گرنگتر شتێک نەمێنێت ناوی کوشتن و سڕینەوەی بەرامبەربێت.\nتێبینی: لەپەیجی تارا ئەحمەدەوە وەرگیراوە


9484 جار خوێندراوەتەوە\nمیدیاکانی بەریتانیا رایانگەیاند، وڵفسۆن سەید وەزیری دادی بەریتانیا بەهۆی نارەزایی و هەڵوێست وەرگرتنی دژی بڕیارەکانی بۆریس جۆنسۆنی سەرۆک وەزیرانی ئەو وڵاتەوە، دەستی لەکارکێشاوەتەوە.\nوڵفسۆن سەید ئاماژەی بەوەداوە، بڕیارەکانی بۆریس جۆنسۆن پێشێلکردنی یاسایە و هەر بەو هۆیەشەوە، دەستبەرداری پلە و موچەکەی دەبێت، چونکە ناتوانیت بەرگری لە ناحەقی بکات.\nئەمەش لە کاتێکدایە، بۆریس جۆنسۆن سەرۆک وەزیرانی بەریتانیا رایگەیاند، بۆ ئەوەی کۆچبەران ژیانی خۆیان نەخەنە مەترسییەوە، بریاریانداوە هەر کۆچبەرێک بەنایاسایی بپەرێتەوە بۆ خاکی وڵاتەکەیەیان، دەیگوازنەوە بۆ وڵاتی ڕوەندا لە کیشوەری ئەفریقا.\nهاوکات، پڕۆژەكە لەلایەن پەرلەمانی بەریتانیاوە پەسندكراوە و ئەوەش مانای وایە دەکرێت بكرێتە بڕگەیەك لەیاسای كۆچبەرانی ئەم وڵاتە و پاشان دەست بە جێبەجێكردنی بكرێت، واتا لەئێستاوە تا سێ بۆ شەش مانگی تر دەست بە جێبەجێکردنی دەکرێت.\nبەگوێرەی زانیارییەکانی پەیامنێری ئێن ئاڕ تی لە بەریتانیا حکومەتی ئەو وڵاتە بڕیاریداوە لەچەند هەفتەی داهاتوودا یەکەم کۆچبەر رەوانەی رواندا دەکەن و ئەو کۆچبەرانەش دەگرێتەوە کە لە سەرەتی ساڵی تازەوە چوونەتە ناو وڵاتەکە.


سه‌رۆكی چین: هیچ نیازێكمان نییه بۆ جه‌نگی سارد یاخود گه‌رم – wazho.net\nشی جین پینگ سه‌رۆكی چین به ئه‌نجومه‌نی گشتی نه‌ته‌وه یه‌كگرتووه‌كانی راگه‌یاند، په‌كین هیچ نیازێكی نییه بۆ چونه ناو جه‌نگێكی سارد یاخود گه‌رمه‌وه له‌گه‌ڵ هیچ وڵاتێكدا.\nشی له په‌یامێكی ڤیدیۆیی تۆماركراودا له‌به‌رده‌م كۆبوونه‌وه‌ی ساڵانه‌ی سه‌ركرده‌كانی جیهاندا وتی “به‌رده‌وام ده‌بین له كه‌مكردنه‌وه‌ی ناكۆكییه‌كان و چاره‌سه‌ركردنی ململانێكان له‌ڕێی گفتوگۆ و دانوستانه‌وه. هه‌وڵی ئه‌وه ناده‌ین ته‌نها په‌ره به خۆمان بده‌ین و بچینه یارییه‌كه‌وه كه ئه‌نجامه‌كه‌ی سفره”.\nبه‌هۆی بڵاوبونه‌وه‌ی ڤایرۆسی كۆرۆناوه، كه سه‌ره‌تا له شاری ووهانی چین سه‌ریهه‌ڵدا، گرژییه‌كانی نێوان چین و ئه‌مریكا زیادیانكرد. واشنتۆن، په‌كین تۆمه‌تبار ده‌كات به‌وه‌ی راستگۆ نه‌بوه سه‌باره‌ت به ڤایرۆسه‌كه و ئه‌وه‌ش بوه‌هۆی بڵاوبونه‌وه‌ی په‌تاكه، په‌كینیش ئه‌وه ره‌تده‌كاته‌وه.\nله‌و چوارچێوه‌یه‌دا سه‌رۆكی چین داوایكرد هه‌موو جیهان پێكه‌وه روبه‌ڕوی ڤایرۆسی كۆرۆنا ببنه‌وه و رێكخراوی ته‌ندروستی جیهانیش رۆڵێكی باڵا له‌و كاره‌دا ببینێت.\nجێی وه‌بیرهێنانه‌وه‌یه، دۆناڵد ترامپ سه‌رۆكی ئه‌مریكا جارێكی دیكه ئۆباڵی بڵاوبوونه‌وه‌ی كۆرۆنای خسته ئه‌ستۆی چین و رێكخراوی ته‌ندروستی جیهانی و داوای كرد، نه‌ته‌وه یه‌كگرتوه‌كان به‌و هۆیه‌وه لێپێچینه‌وه له په‌كین بكات.\nتورکمانەکان داواى ده‌سه‌ڵاتى خۆبه‌ڕێوه‌به‌رى ده‌كه‌ن


بێمانابوونی زمان و پارادۆکسەکانی بانگەشەی هەڵبژاردن – Denegkan\nبێمانابوونی زمان و پارادۆکسەکانی بانگەشەی هەڵبژاردن\nbynawzadJamal\tSeptember 29, 2013\tگشتی\n１- سیاسەت لەگەمەیەکی قێزەوەنەوە بۆ بێزاندنی سیاسەت\nئەمرۆ سیاسەت لەسەر ئاستێکی نزم و بازاڕیی، گەورەترین هەڕەشەو مەترسییە لەسەر سیاسەت خۆی. چونکە لەخەیاڵدانی ئێمەی کوردا، وشەی سیاسەت یەکسانە بەنەهامەتی و ماڵوێرانی و بەتایبەتر دروۆدەسەلە. دیارە ئەم وێنەیە زەقترو تارادەی بەرجەستەبوون ئاشکرابوو. لەبەرئەوە هەڵبژاردن بەهەندێ باردا، زۆر دیوی شاراوەو نابەرچاوی کۆمەڵگەو رەفتاری مرۆڤی ئێمەو ئەقڵیەتی سیاسی حزبەکانی دەرخست. یەکێک لەو دیاردە زەق و دزێوانەی کەناکرێ بەسەریدا تێپەرین، ململانێی حزبەکان بوو لەبڵاوکردنەوەی وێنەی دەستکاریکراو، بەتایبەت کاندیدە ئافرەتەکان لەگەڵ پیاواندا، هاوکات هەڵبەستن و دروستکردنی وێنەو قسەڵۆک بۆیەکتر.\nبەبازاڕیبوونی سیاسەت، بەڵگەیە لەسەر ئەوەی کە سیاسەت مەیدانێکی پیاوسالارانەیەو گوتارێکی نێرسالارانە لە پشتیەوە باڵادەستە. هەر بۆیە جنێوەکان و هێرشەکان لەرێی رەگەزی مێینەوە دەکرا. بەکارهێنانی جەستەی ژن وەک بانگەشەیەک بۆ جوانکاری لیستەکان، هاوکات وەک رێگەیەک بۆ لێدان لە بەرامبەری نەیار. بەتایبەت ئەم بابەتە لەسەر ‘تۆڕەسێبەرەکان’ دا هەڵاو چڵوچۆیی دروستکردو زۆرێ لەلایەنەکان وەک میکانیزمی پەیداکردنی دەنگ و شکاندنی شکۆی ئەویتر بەکاریاندەهێنا. بەراستی کولتوری یەکتر ئەتکردن بەئامرازی جیاواز پاشخانێکی فەرهەنگی لەپشتەوەیە. لەکۆمەڵگەی ئێمەدا هێڵی سوور بریتیە لە ‘مەسەلەی شەرەف’ و ‘باوەڕی ئاینیی’. هەر قسەو قسەلۆکێک بەناوی لایەن و کەسێکەوە لەوبارەوە بکرێ، قورسایی و جۆرێک لەرەوایەتی پێشوەخت وەردەگرێ. کەس ناپرسێ ئایا بەراستی بنەمای قسەڵۆکەکە راستە یا نا، بەڵکو ئامادەیی گوێگر بۆئەو پرسانەو خێرایی بڵاوبوونەوەی لای وەگر، دەنگداندەوە ئاورایەک بۆخۆی دروستدەکات.\nلێرەوە، ئەو دیمەنە قێزەوەنەی کەسیاسەت پێوەی دەلکێی و سەرقاڵدەبێ هاندەرێکی دیکەی سەلماندنی ئەو وێنە ناحەزو ناجۆرەیە لەسەر سیاسەت لە خەیاڵدانی ئێمەدا. ئەمەش بەسە بۆئەوەی خەڵکانێ سیاسەت بە زەلکاوێکی پیس تەماشاکەن و لەپێناو پاراستنی کەسێتی و ناوبانگیان توخنی نەکەون. بێگومان گەورەتری باجیش مێینە دەیدات لەو نێوەندەدا. هەر بۆیە ئەنجامێکی نەخوارواوی ئەو رەوشە بریتیە لە دروستکردنی ململانێیەک لەناخی دەنگدەردا کە بەدیوێکدا هەڵبژاردن وەک هیوایەک بۆ باشتربوون تەماشاکات، هاوکات بەجۆرێکیش بێهیواو ئومێد بێت لێی بەهۆی ئەو کارانەوە.\n２- پارادۆکسی هەڵبژاردنی هیواو بێهوایی\nئەگەرچی بەشداریی هەڵبژاردنەکە لەمێشکی دەنگدەردا بەهیوای ئایندەیەکی تر لەبەرامبەر ئێستاو ئەزمووونێکی رابوردووکردا بەرەوڕووی یەکتر دەبێتەوە، وەلێ جارێکیتر بەبێ هیوا دەبێ دەنگبدات. چونکی ئەوەی تائێستا ئەزموونیکردووە نەهامەتی و ناڕاستی بەڵێنەکان بووە. هاوکات جارناجارێ کەگوێ لەشتیک دەبێ، نوزەی هیوایەک لە دڵیدا دەگەشێتەوە. بۆیە باری دەروونی دەنگدەر سەختە بەراستی. لەم هەڵبژاردنەدا ئەو پاشخانە-باکگراوندە- ئایینەی کە لە هەناو ناخی خۆکاندیدەکاندا بەرجەستەبووە بەزەقی بەرچاکەوت. ئەمە نەک لەبەرئەوەی هەندێ سەر بەلایەنی ئیسلامین و بەئاشکراو بانگەشەیان دیدیكی ئاینیە، بەڵکو لەسەر ئاسی زمانی گوتارداو لەپشت پەیامی وشەکانیانەوە، بیرو ئەندێشەی ئاینییی خۆی بەرجەستەدەکات بێناوبردنی ئایین. بەتایبەت لایەنێ کە ئێستە دەکەنە بەهەشت و هەموو شتێکی جوان و باش و بەڵێن باشتر دەدەن، بەتایبەت حزبەکانی دەسەڵات، بەتایبەتر پارتی. لەکاتێکدا لایەنەکانی ئۆپزسیۆن ئەمرۆ دۆزەخی مرۆڤی کورد داەدەنی. هاوکات لایەنەکانی تر، ئەوەی هەیە بەراست و چەپ بەخراپ و دۆزەخێکی نیشتمانی دەبینین. راستە کەئەو لایەنانە وشەی بەهەشت و دۆزەخیان باسنەکردووە، بەڵام کە وەسفی رەوشەکە بە وشەگەلێ پێناسە دەکەن دەلالەتی بەهەشت و دۆزەخی هەیە. دیارە پەنابردنە بەر بەهەشت یا دۆزەخ خۆنزیکردنەوە لەنەستی دەنگدەرو دابەزینە بۆ سەر ئاستی کۆنەست و ئەو دیو هۆش و ئاگامەندی ئەقڵانی.\n３- خۆنزیکرندەوە: دابران دەگەیەنێ\nپێدەچوو لەهەڵمەتی هەڵبژاردنەکاندا دیاردەی کورتبوونەوەی مەودای نێوان سیاسی، بەرپرسەکان لەگەڵ خەڵکدا زیتر هەستپێکراوبێ. هێندەی ئەو دەمە سیاسەتمەدارو سەرکردەو بەرپرسی حکومەت خۆیان لەخەڵک نزیک نەکردۆتەوە. ئەوان هەمیشە کە لەپشتی جامڕەشەکانەوە و قوللەی بڵندی باڵەخانەو کۆشک و ڤێلاکانیانەوە دەڕواننە خەڵکی و لەعەرشی زێرینەوە حوکمی هەستیارترین پنتی ژیانی ئێمە دەکەن، هەرگیز راستەوخۆ نزیک و بەردەست نەبوون. هەمیشە دیوارێکی ئەستوور لەنێوان ئێمەی خەڵکی ئاسایی و کاربەدەستەکان و سیاسیەکاندا کاریگەربووە. بەردەوام جەستەی کۆمەڵگی ئێمە خۆی وەک بێسەرو رابەر زانیوە.\nبەڵام بانگەشەی هەڵبژاردن و هەڵمەتی کۆکردنەوەی دەنگ، وایکرد بۆ ساتێ بێنەناو ئێمەوە. بۆیە هێندە ئەورۆژە ئەوان بەسەر شەقام و کۆڵان و بازارەکاندا نەڕۆیشتوون کە رۆژانە ئێمەی هاوڵاتی گرفتی سەرسەختمان لەگەڵ ئەو شوێنانەدا هەیە. تائەو ساتە هێندە قسەیان لەسەر ئەو پرس و خواسانەی خەڵکی نەکردووە، وەلێ ئێستە وادەنوێنن کە هەست بەئازارو مافەکانی خەڵکی دەکەن! وانیشان دەدەن، کەدەنگی ئێمە بڕیاردەرە. بۆیە لەئێستادا پرۆژە جوان و گرنگەکان باسدەکرێن، بەڵام لەماوەی چوارساڵدا کەسێک نزیک نییە لە کێشە بنەرەتیەکانی هاوڵاتیانەوە.\nهەڵمەتی هەڵبژاردن لە بەدەستهێنانی دەنگ و پاڵپشتی نەدەچوو بەئەندازەی پیتاککردن و دەرۆزی دەنگ. چونکی ئێش و ئازاری ئەوان لەهی خەڵکی ئاسایی ناچێ. رۆژێک خۆیان و خێزانیان کە نەخۆشدەکەوێ، دەیبەن بۆ نەخۆشخانەکان؟ ئایا منداڵەکانیان دەنێرنە هەمان قوتابخانە گشتیەکان؟ ئەوان هەرگیز لە زانکۆو شوێنەگشتیەکان دانین، نارۆنە فەرمانگەو دامەزراوە وێرانەکان تابزانن چ باسە لەوێ و کێشە راستینەکان چین.\nبۆیە کۆکردنەوەی دەنگ و هەڵبژاردن دەریدەخەن کە دیموکراسی بازاڕێکە، نەک بنەماو بەهاو کولتور. چونکی پاش هەڵبژاردن وەکچۆن پۆستەرو پەرۆی دروشمەکان کۆدەکرێنەوە و باو دەشۆرێنەوە، ئاوەهاش بەڵێن و پەیمانە جوانەکان دەپێچرێنەوە. کەواتە نزیکبوونەوەیان دەرخەری ئەوەیە دوورن لەخەڵک، ئاگایان لە بارودۆخی گشتی نییە.\n４- فرەییەکی نادیموکراسی: دابەشبوونیێک لەرەتکردنەوەی یەکتردا\nزێدەرەوی نییە بڵێین لەو هەڵبژاردن و بۆنەی جیاوازدا هەموو بانگەشەی دیموکراسی دەکەن، بەڵام کەمیان بنەماو ئەنجامەکانی پرۆسەی دیموکراسیان پێقبوڵە. بەبڕوای من ئەمە بۆئەو راستیە دەگەڕیتەوە کە کۆمەڵگەی سیاسی ئێمە ‘ئازاد’ نییە لەخۆیدا. دیارە جیاوازی لیستەکانیش، نیشانەی دابەشبوون دووبەرەکی و یەکترپەسەند نەکردنە، نەک فرەیی. ئەگەرچی لەیەکەم روانیندا، جیاوازیەکانی کۆمەڵگەی ئێمە لەنێو حزب و رێکخراوەکاندا ئاشکرایە، بەڵام زادەی ناوچەگەری و خێلگەری نەریتخوازی و ئایدۆلۆجیاو بەرژەوەندییە تاکگەراکانە.\nئەو جیاوازیانەی قەوارەو لیست و کاندیدەکان ئەنجامی هیچیتر نییە جگەلە یەکترقبوڵ نەکردن و دژبەیەکی و پەرتبوون و دابەشبوون ناوەکی. واتە دەلالەتێکی ئاشکرایە لەو رۆحە ‘یەکخوازە’ ستەمکارەی جیاوازی قبوڵ ناکات و لەناخی هەریەکێکدا هەیە. بۆنموونە ئیسلامی نائیسلامی لاپەسەندنییە، چونکی خۆی بەخاوەنی هەقیەقەت دەزانێ. تەنانەت هێزە ئیسلامیەکانیش لەنێو خۆیاندا یەکترپەسەندناکەن. وە هێزی نائیسلامیش بەناوی پێشکەوتن و ئازادیەوە، کەسیتری پێ راست نییە. هەمان شت بۆ حزبگەلی پارتی و یەکێتی لایەنی ئۆپزسێۆنی پێ هەرسناکرێ بەناوی لادەرو پاشکۆییان بۆ وڵاتانی دەرەکی. ئۆپزسیۆنەکانیش حزبەکانی دەسەڵاتیان رەتدەکەنەوە لەبنەرەتەوە، چونکی مایەی مەینەتی و نەگبەتی گەلن! ئەمیان خۆی پێ نیشتمانپەروەر، ئەویتر جاش و خائین!\nدەشبێ بڵێین کە بەرەی دەسەڵات و بەرەی ئۆپزسیۆنیش بەگشتی دەنگی سێهەم و سەربەخۆیان پێ قبوڵ نییە، جائەمە لەسەر ئاستی رۆشنبیری و نوسین بێ یا لەسەر ئاستی حزب و سیاسەت. ئیتر فەزای رۆشنبیری کەسیبەری راستەوخۆی فەزای سیاسیە لەدوالیزمی رەش و سپیدا بیردەکاتەوە. ئیدی کۆمەڵگەی ئێمە بریتییە لەزنجیرەیەکی یەکبەدوایەکی دابەشبوون و پەرتبوونی زاتی بێمانا. هەبوونی ئەو ناو ناونیشانە جیاوازانەی قەوارەکان، ئەنجامی یەکتررەتکردنەوەو یەکدی قبوڵنەکردنە. لەکانگەی رۆحێکەوە هەڵدەقوڵێ کەخۆیشی پێ قبووڵ نییە وەک مرۆڤ، بۆیە بەئاسانی ئەویتر رەتدەکاتەوەو لەماف و ژیان و خواست و ئازادیەکانی بێبەشی دەکات.\nکەواتە کەسێک خۆی پێ قبوڵ بێ، ئەویتریش بەجیاوازیەوە پەسەند ناکات. چونکی لەخۆی وەک سەربەخۆو ئازادێک تێنەگەیشتووە. بۆیە کۆڵان و گەرەکی شارەکانیش وەک دابەشبوونی حزب و لیست و سیاسیەکانیش پەرتدەبێ! هەموو پەرتبوونێ بەدوای رەوایەتی و بەرگریکردندا دەگەڕی، رەنگە زمانی چەقۆو جنێوو هۆڕنلێدان، جێگەی زمانی ئاخاوتن بگرێتەوەو ببێتە نەریتێکی ئاسایی مرۆڤی ئێمە! لەبەرئەوەی دیموکراسی هەڵبژاردن لە دابەشکردنی کۆڵان و شەقامەکانەوە بۆ شەرەچەقۆ تارەتکردنەوەی دەنگ و دەستکاریکردن و سینارێوی تریش دەروات.\n５- وشەکان نەک لێهاتوویی کاندید پێوەرن\nخۆکاندیکردن لەدونیای ئێستەماندا بووەتە دیاردەکەیک سیاسی، بەڵام ناواخنێکی کۆمەڵایەتی و کولتوری پاشکەوتووی لەپشتەوە. بۆیە لەگەڵ زۆربوونی لیست و کاندیدەکانی ئەم هەڵبژاردنە، بەدواچوون و خوێندنەوەی کارنامەکانیان ئاسان نییە. ئەگەرچی هەرکەس ئازادە خۆی کاندیدکات، بەتایبەت کە ئەمساڵ رێژەی خانمان بەرچاوە، بەڵام راستیەک هەیە: ئەگەر کەسێک شیاوو لێهاتوو و خاوەنی دیدیێک نەبێ بۆ کارو پۆست و ئەرکەکانی، رەنگە ئەگەری دەرچوونی هەبێ. ئەمەش دەگەرێتەوە بۆ زەمیەنی کۆمەڵایەتی و سایکۆلۆجیای جەماوەر کەزۆرجار مامەڵەکردنی لەگەڵ بابەتەکان لەرێی وشەو زاراوەو دروشمی بریسکەدارەوە هەیە.\nلەکاتێکدا ئەگەر کاندیدکراو هەگبەکەی تەنها وشەی قەبەو گرانبێ و سەردەرنەکات لەو کارەی بۆی دەچێ، وەکئەوەیە هەرکەس حەزیکرد بڕوات بۆ ئەوروپاو بێئەوەی پاسپۆرتی هەبێ. یا هەرکەس بۆی لوا دکتۆرا و ماستەر وەرگرێ، بێئەوەی توانای زانستی هەبێ. هەرکەس بەدەستیەوە هەبوو ئۆتۆمبێل بهاژوێ، بێئەوەی مۆڵەتی شۆفێری و فێربووبێ!\nئەوەی مایەی سەرنج بوو هەندێ کاندید لە نائاگاییەکی تەواوە بانگەشەی دەکرد، بەتایبەت کاتێ بانگەشەی پرۆژەو ئامانجێک دەکردە دروشمی خۆی، رەنگە تەمەن و چەندان پسپۆڕی بوێ. لەکاتێکدا گرنگ نییە کاندید وشەی بریسکەدارو دروشمی رەنگین و زەرکەفت بەرزکاتەوە، بەڵکو پێشمەرج ئەوەیە بیر لەو میکانیزم و رێوشوێنە بکاتەوە بۆ بەدیهێنانی ئامانجەکەی لە چوارساڵی تەمەنی پەرلەمانتاریی. ‘ماف و داوەری و ئازادی و یەکسانی و دژایەتیکردنی گەندەڵی’ ئەگەرچی چەمکی جوان و پێویستن، بەڵام بەبێ میکانیزمی بەدیهێنانیان پووچ و بێمانان.\nچۆن تاکە کەسێ دەتوانێ بەڵێنی ئەوەبدات گەندەڵی بنەبڕکات، ئەگەر هیچ پلان و بیرۆکەیەکی دیاریکراوی نەبێ بۆ ئەو پرۆسەیە؟ هەندێ گرفت هەن لەبینەقاقامانەوە تا بنی پێمان شۆڕبۆتەوە، شتێک نییە بەیەک کەس و دووان چارەبێ. خۆکەس کلیلی سیحری و عەسای موسای نییە! بەلام کاندیدەکانی زۆربەی لایەنەکان بەو نەفەسە سیحری و براویەوە قسەیان دەکرد گوایا زۆرشتیان پێدەکرێ! ئیدی ئەوەندەی بانگەشەکردن و لاف لێدان بوو، ئەوەندە هەڵمەتی هەڵبژاردن نەبوو. چونکی کاندید ئیش لەسەر بەرنامەو کارنامەی خۆی بۆ پەرلەمان دەکات. کاتێ باس لەپرۆژەیەک دەکات بەدواچوون و پرس و راو تێگەیشتنی بۆ هەیە. هیچ نەبێ تەمەن و ئەزموونی کارکردنی لەبواری سیاسی یا ئیداریدا دەبێ زۆر لەهی پەرلەمان زێتربێ.\nبەش بەحاڵی خۆم وەک هەڵبژێرەرو دەنگدەر، ناتوانم متمانەم بەکەسێک هەبێ لە بەدیهێنانی ماف و خواست و خەونەکانم، بێئەوەی بەرنامەو دیدو روانینێکی شارەزایانەشی هەبێ. ئاخر ئەوە وەک ئەوە وایە کەسێک بڵێ شوێنم بکەوە، من بەهەشتت بۆمسۆگەردەکەم. دەنگم بدەرێ، من پسوڵەی چوونت بۆئەوێ دابیندەکەم.\nمامۆستای فەلسەفەی سیاسی و کۆمەڵایەتی\nزانکۆی سەلاحەدین- بەشی فەلسەفە\nNext كۆلاره … عه‌لی حه‌مه‌ره‌شید به‌رزنجی


چۆن به كه‌ره‌وز كێش داده‌به‌زێنیت؟\nئایا هه‌رگیز تاقیت كردۆته‌وه كه‌ره‌وز چیت به‌سه‌ردێنێت ئه‌گه‌ر رۆژانه بیخۆیت، كه‌ره‌وز پێكهاته‌یه‌كی به‌سوده بۆ له‌ش و چه‌ند سودی ته‌ندروستی هه‌یه.\nكه‌ره‌وز ده‌بێته هۆی خێرا كردنی كرداری هه‌رس، كه‌ره‌وز بری %95 پێكهاتووه له ئاو، هه‌ر بۆیه یارمه‌تیت ده‌دات هه‌ست به‌تێری بكه‌یت و دژی هه‌وكردن و به‌كتریای زیان به‌خشه، هه‌روه‌ها باشترین پێكهاته‌یه بۆ رێكخستنی كاری گورچیله‌كان.\nبه‌هۆی ئه‌وه‌ی برێكی زۆر پێكهاته‌ی پۆتاسیۆم و سۆدیۆم و جۆره‌كانی ڤیتامین بی تێدایه، یارمه‌تی به‌هێزكردنی قژ و ئاستی بینینی چاو ده‌دات.\nكه‌ره‌وز باشترینه بۆ دابه‌زاندنی كۆلیسترۆڵی خوێن و چالاكردنی سوری خوێن، هه‌روه‌ها نه‌هێشتنی غازاتی ریخۆڵه‌كان.\nئایا كه‌ره‌وز چ په‌یوه‌ندیه‌كی به دابه‌زاندنی كێشه‌وه هه‌یه؟\nكه‌ره‌وز جگه له‌وه‌ی كرداری هه‌رس خێرا ده‌كات، له‌هه‌مان كاتدا ده‌بێته هۆی توانه‌وه‌ی چه‌وری له‌ش و هه‌ست كردن به تێری هه‌ر بۆیه ده‌توانی به 2 چه‌ند كیلۆیه‌ك له كێشی له‌ش دابه‌زێنیت ئه‌گه‌ر به‌پێی ئه‌م رێنماییانه برۆیت.\nكاتێك له‌خه‌و هه‌ڵده‌ستیت، پێش نان خواردن كه‌مێك كه‌ره‌وز له‌گه‌ڵ نیو كوله‌كه‌ی هارراو تێكه‌ڵ بكه و پاشان چه‌ند پارچه‌یه‌ك ئه‌نه‌ناسی بكه بەسەرداو و بیهاره پێكه‌وه، ده‌توانیت ئاوی تێبكه‌ی دواتر بیخۆره‌وه، ئه‌گه‌ر تامیت به‌دڵ نه‌بوو كه‌وچكێك هه‌نگوینی تێبكه، له‌پاش نیو كاتژمێر نانی به‌یانی بخۆ.\n6 كه‌ره‌وز و پیازێك ورد بكه و تیێكه‌ڵی بكه، پاشان 1 كه‌وچك زه‌یتی زه‌یتونی تێبكه له‌گه‌ڵ لیترێك ئاو و كه‌مێك گژنیژ و پێش نانی نیوه‌رۆ بیخۆ.\nكیوی و كه‌ره‌وز به‌قه‌باره‌ی پێویست بكه‌ره خه‌ڵاته‌وه و و له‌گه‌ڵ لیمۆ بیكه به شه‌ریه‌ت و 3-4 كاتژمێر پێش نانی ئێواره بیخۆره‌وه.\nژمارەی خوێنەر\t1392


8/12/2021 - 23:35\nهێزه ئه‌منییه‌كان له پارێزگای به‌سڕای باشووری عێراق ئه‌مشه‌و چوارشه‌م باری له‌ناكاوی مه‌ترسیداريان ڕاگه‌یاند به‌هۆی ونبوونی كۆنتێنه‌رێك كه 100 بۆمبی هێشوویی تێدابووه كه تیمی هه‌ڵگرتنه‌وه‌ی مین له پارێزگاكه هه‌ڵیان گرتبووه‌وه.\nئه‌فسه‌رێكی پۆلیسی به‌سڕا به ئاژانسی (ئه‌نادۆڵ)ی ڕاگه‌یاند: ئه‌مشه‌و پۆلیس بانگه‌وازی ونبوونی كۆنتێنه‌رێكیان پێگه‌یشتووه كه 100 بۆمبی هێشوویی تێدابووه له شارۆچكه‌ی زوبێر له پارێزگای به‌سڕا.\nسه‌رچاوه‌كه كه نه‌یویستووه ناوه‌كه‌ی ئاشكرا بكرێت، ڕایگه‌یاند: بۆمبه‌كان له‌لایه‌ن تیمی هه‌ڵگرتنه‌وه‌ی مین له ناوچه‌كانی بیابان كۆكرابووه‌وه و له‌نێو كۆنتێنه‌ره‌كه هه‌ڵگیرابوو بۆ ئه‌وه‌ی له شوێنێكی پارێزراو بته‌قێنرێنه‌وه.\nڕاشیگه‌یاند: كۆنتێنه‌ره‌كه له كه‌شێكی گوماناویدا ونبووه كه ڕه‌نگه له‌لایه‌ن كه‌سانی نه‌ناسه‌وه دزرابن.\nئه‌فسه‌ره‌كه‌ی پۆلیسی به‌سڕا هه‌روه‌ها ڕایگه‌یاند: ده‌سه‌ڵاتدارانی ناوه‌خۆی به‌سڕا له‌گه‌ڵ هێزه ئه‌منییه‌كان باری له‌ناكاوی مه‌ترسیدارییان ڕاگه‌یاندووه بۆ دۆزینه‌وه‌ی بۆمبه‌كان.\nڕاشیگه‌یاند: تیمی هه‌ڵگرتنه‌وه‌ی مین سه‌رجه‌م مین و بۆمب و موشه‌كه نه‌ته‌قیوه‌كان له ده‌ره‌وه‌ی شاری به‌سڕا و له‌ناوچه بیابانه‌كان له دووری 60 كیلۆمه‌تر كۆ ده‌كه‌نه‌وه بۆ ئه‌وه‌ی هاووڵاتییان له مه‌ترسییه‌كانی دوور بخه‌نه‌وه.\nهه‌روه‌ها ڕایگه‌یاند: ده‌سه‌ڵاتدارانی به‌سڕا هاووڵاتییان و ناوچه پیشه‌سازییه‌كانی ئاگادار كردۆته‌وه دووربكه‌ونه‌وه له بۆمبه‌كان و ئه‌گه‌ریش زانیارییان هه‌بوو ده‌زگاكانی ئه‌منی لێ ئاگادار بكه‌نه‌وه.\nئه‌مه له‌كاتێكدایه كه ئه‌مڕۆ چواشه‌م مسته‌فا كازمی سه‌رۆك وه‌زیرانی عێراق سه‌ردانی شاری به‌سڕای كردبوو وه‌ك پاڵپشتییه‌ك بۆ لێكۆڵینه‌وه‌كانی ته‌قینه‌وه‌كه‌ی دوێنێ سێشه‌می سه‌نته‌ری شاره‌كه كه ببووه هۆی كوژرانی 4 كه‌س و برینداركردنی 4 كه‌سی تر.\nمیدیای نوێ لەنێوان ڕاچلەکاندنی مرۆڤایەتی و بە کۆیلەکردنی ئۆنلاین\nهیوا جه‌وهه‌ر قه‌هار\nلەمیدیای نوێدا هەم هاوکێشەکە هەم پۆلێنەکە گۆڕانکاریان بەسەرداهاتوە\nته‌ندروستی هۆشداری ده‌دات.. ڤایرۆسی ئۆمیكڕۆن له سلێمانی زۆر بووه\nڕاگەیەنراوێک لە بارەگای بارزانییەوە لەبارەی پەلامارەکەی سەر نووسینگەی شاخەوان عەبدوڵڵا\nمەکتەبی سیاسی پارتی پەلامارەکەی سەر نووسینگەی شاخەوان عەبدوڵڵا سەرکۆنە دەکات


بەهمەن قوبادى لە فیلمێکدا رۆڵ دەبینێت - بنکەی روناکبیریی گەلاوێژ :: Gelawej\nسینەما Nov 30, 2019\nلە فیلمێکى (209) دەقەیى بەهمەنى قوبادى دەرهێنەر و سینەماکارى کورد لەپاڵ چەندین ئەکتەرى بەتواناو ناودارى جیهان تیایدا رۆڵ دەبینێت.\nفیلمی ( The Irishman)، کە فیلمێکى جیهانییە و لە ویلایەتە یەکگرتوەکانى ئەمەریکا لە رۆژى 27/11/2019 دەست بە وێنەگرتنى کرا دەرهێنەر و سینەماکاری بەناوبانگی کورد بەهمەنی قوبادی لە دیمەنێکی فیلمەکەدا دەردەکەوێت.\nفیلمەمەکە لە دەرهێنانی (مارتین سکۆرسیزی)یە و هەریەک لە ئال پاچینۆ و ڕۆبێرت دێ نیرۆ جو بیشى رۆڵی سەرەکى تێدا دەگێڕن، بەهمەنی قوبادیش شان بەشانى چەندین ئەکتەرى دیکە رۆڵى هەیە، کە وەکو چێشتلێنەرێکدا بەشداری فیلمەکەی کردووە.\nسەبارەت بەبەشدارى کرنیشى لە فیلمەکەدا، بەهمەنی قوبادی لە واڵى تایبەتى خۆى لە فەیسبووک نووسیوویەتی: "شانسم لەگەڵ بوو کە توانیم لە بەشێکدا لەگەڵ ئال پاچینۆ ڕۆڵم هەبێت، کەسێکە بە تەواوەتی ستایشی دەکەم و ڕێزم هەیە بۆی".\nبۆ زانیارى لەسەر ژیانى بەهمەنى قوبادى کلێک لێرە بکە.


کوردپرێس :: Kurdpress News Aganecy - شرۆڤه‌ی جه‌میل بایک له‌باره‌ی فه‌رمانده‌رانی تیرۆری باڵوێزی ڕووسیا له ئه‌نقه‌ره\nشرۆڤه‌ی جه‌میل بایک له‌باره‌ی فه‌رمانده‌رانی تیرۆری باڵوێزی ڕووسیا له ئه‌نقه‌ره\nبه‌شی تورکیا- هاوسه‌رۆکی کۆنسه‌ی به‌ڕێوه‌به‌رایه‌تی په‌که‌که وتی: ئه‌گه‌ری زۆره ئه‌و که‌سه‌ی که باڵوێزی ڕووسیا له ئه‌نقه‌ره‌ی کوشتووه یه‌کێک له نزیکان و لایه‌نگرانی ئه‌ردۆغانه. ئه‌و وێنانه که له میدیاکان بڵاو کراوه‌ته‌وه ئه‌م گریمانه‌یه به ڕاستی نزیک ده‌که‌نه‌وه.\nبه‌پێی هه‌واڵی کوردپرێس به گێڕانه‌وه له فرات نیووز، جه‌میل بایک هاوسه‌رۆکی کۆنسه‌ی به‌ڕێوه‌به‌رایه‌تی په‌که‌که له وتارێکدا که له ڕۆژنامه‌ی ئۆزگۆر پۆلیتیکا بڵاو کراوه‌ته‌وه تیرۆری باڵوێزی ڕووسیا له ئه‌نقه‌ره‌ی شرۆڤه کردووه و ڕایگه‌یاندووه: باڵوێزی ڕووسیا له‌لایه‌ن که‌سێکه‌وه کوژراوه که پێشتر یه‌کێک له پاسه‌وانانی ئه‌ردۆغان بووه. ئێمه ئه‌م جینایه‌ته ئیدانه ده‌که‌ین و سه‌ره‌خۆشی خۆمان به ده‌وڵه‌تی ڕووسیا ڕاده‌گه‌یێنین. پارته ده‌سه‌ڵاتداره‌کانی ئاک پارتی و پارتی بزووتنه‌وه‌ی نه‌ته‌وه‌یی له‌و ڕووداوانه‌ی که ترس و دڵه‌ڕاوکێی جیهانی به‌دواوه ببێت پێشوازی ده‌که‌ن.\nناوبراو وتیشی: میدیاکانی سه‌ر به ئه‌ردۆغان پاش چه‌ندین خوله‌ک له تیرۆری باڵوێزی ڕووسیا ئیدعایان کرد؛ "ئه‌م جینایه‌ته له‌لایه‌ن ئه‌ندامانی سه‌ر به جه‌ماعه‌تی گوله‌ن ئه‌نجام دراوه، ئامانجی ئه‌م تیرۆره لاوازکردنی په‌یوه‌ندی نێوان تورکیا و ڕووسیایه." دواتر میدیاکانی سه‌ر به AKP پێکه‌وه ئه‌م ئیدعایه‌یان دووپات کرده‌وه. هه‌ندێ که‌س هێشتا هه‌وڵ بۆ دۆزینه‌وه‌ی وه‌ڵامێک بۆ ئه‌م پرسیاره ده‌ده‌ن که چ گرووپ یان لایه‌نێک ئه‌م کاره‌ی ئه‌نجام دا. میدیاکانی تورکیا له ڕاگه‌یاندنی ڕاستییه‌کان دووری ده‌گرن. ئه‌م کاره خۆی به‌شێک له نه‌وتنی ڕاستییه‌کانی پشت په‌رده‌ی تیرۆری باڵوێزی ڕووسیایه. هێشتا له په‌یوه‌ندی بکوژه‌که له‌گه‌ڵ ڕێکخراو و ناوه‌نده مه‌زه‌بییه‌کان هه‌واڵێک بڵاو نه‌کراوه‌ته‌وه. ڕوون و ئاشکرایه که ئه‌م تیرۆره له بواری سیاسی ئێستای تورکیا ده‌کرێ هه‌ڵبسه‌نگێندرێت.\nناوبراو له درێژه‌دا ده‌ڵێت: ئه‌ردۆغان و ڕاوێژکارانی ناوبراو چه‌ندین ساڵه که بۆ پێکهاتنی بزووتنه‌وه‌یه‌کی توندڕه‌و و سه‌له‌فی له تورکیا چالاکییه‌کانی خۆیانیان ده‌ستپکردووه. خودی ئه‌ردۆغان به شێوه‌یه‌کی ئاشکرا هۆشداری به ئه‌ورووپا دا. ئه‌ردۆغان درۆ به دانیشتووانی تورکیا ده‌ڵێت که یه‌کێتی ئه‌ورووپا به بۆنه‌ی موسڵمان بوونی هاووڵاتیان ئیزنی چوون بۆ ناو یه‌کێتی ئه‌ورووپا به ئێمه نادات، ئه‌ردۆغان ئه‌ورووپا به هاوکاری له‌گه‌ڵ په‌که‌که تۆمه‌تبار ده‌کات و به‌م شێوازه ئاگری دوژمنی له‌گه‌ڵ ئه‌ورووپا هه‌ڵده‌گیرسێنێت. سه‌رۆک کۆماری تورکیا به‌م کاره‌وه زۆربه‌ی نه‌ته‌وه‌خوازانی تورکی کۆکردۆته‌وه بۆ ئه‌وه‌ی به به‌کارهێنانی ئه‌وان له‌گه‌ڵ دوژمنان شه‌ڕ بکات. ئه‌گه‌ری زۆره ئه‌و که‌سه‌ی که باڵوێزی ڕووسیا له ئه‌نقه‌ره‌ی کوشتووه یه‌کێک له نزیکان و لایه‌نگرانی ئه‌ردۆغانه. ئه‌و وێنانه که له میدیاکان بڵاو کراوه‌ته‌وه ئه‌م گریمانه‌یه به ڕاستی نزیک ده‌که‌نه‌وه.\nبایک جه‌ختیشی کرد: ئه‌م تیرۆره نه ڕێکخراوی سه‌ر به گوله‌ن ئه‌نجامی داوه و نه هیچ ڕێکخراوێکی دیکه. تورکیا ئاشکرا ئه‌ورووپییه‌کان به ناوی "مه‌سیحییه‌کان" ناو ده‌بات و له بواری کۆمه‌ڵایه‌تیدا له دژی ڕووسیاش ڕێکخراوبوونی خۆی به‌هێز ده‌کاته‌وه. ئه‌گه‌ر ڕێکخراوه‌یه‌ک ده‌ستی له کوشتنی باڵوێزی ڕووسیادا ببێت ناوی ئه‌و ڕێکخراوه‌یه "ناوه‌ندی عوسمانی"یه. ئه‌م کاره له‌لایه‌ن لایه‌نگرێکی ئه‌ردۆغانه‌وه ئه‌نجام دراوه. گه‌نجانی سه‌ر به ئه‌ردۆغان فه‌رمانه‌کانی ناوبراو جێبه‌جێ ده‌که‌ن.\nکۆدی بابه‌ت: 66661 | به‌روار: ۱۳۹۵/۱۰/۵ | کاتژمێر: 12 : 37


بەهمەن وەلی (63 ساڵ) و دوو لە كوڕەكانی، هەم خۆیان لە ڤایرۆسی كۆرۆنا دەپارێزن، هەم پەرە بە هونەرەكەیان دەدەن فۆتۆ: محەمەدئەڵماس\nلە ماڵی بەهمەن، دەنگی رەسەنی مەقام و گفتوگۆی شیعریی تێكەڵ بە ئاوازی عود و دەف بووە؛ هاوژینە دەستڕەنگینەکەشی لەڕێی شیرینی دروستکردنەوە ماڵەکەی شیرینتر کردووە.\nئەو خێزانە كاكەییە بۆتە نمونەیەكی پێچەوانە بۆ تەواوی ئەو خێزانانەی كە پێیانوایە لە ماڵەوە مانەوە بۆ خۆپارێزی لە كۆرۆنا بارێكی نائارامی دەرونییان بۆ دروستدەكات.\nخێزانەكەی بەهمەن پێداگریی دەكەن لەوەی بەهۆی كۆرۆناوە هەرچییەك لەدەستبدەن نابێت هونەر و خۆپارێزیی لەیادبكەن؛ هەر بۆیە بە بەردەوامی و لەو كاتەی ڤایرۆسی كۆرۆنا لە عیراق بڵاوبوتەوە، زیاتر پەرە بەهونەرەكەیان دەدەن.\nبەهمەن وەلی (63 ساڵ)، كاكەیی و دانیشتوی گەڕەكی خۆرزی لە داقوق، دەڵێت بەو شێوەیە هەم خۆیان لە توشبون بە پەتای كۆرۆنا دەپارێزن، هەم پەرە بە هونەرەكەیان دەدەن. لەگەڵ ئەوەشدا، خەمی لە دەستدانی بژێوی و لەناوچونی باخەكەیان بە هونەر لە یاد دەكەن و ئارامی بۆ خێزانەكە دەگەڕێننەوە.\nئەو خۆی دەنگخۆش و مەقامبێژێكی شارەزایە، یەكێك لە كوڕەكانی خوێندكاری پەیمانگەی هونەرە جوانەكانە و ئامێری عود دەژەنێت؛ كوڕێكی تریشی دەف لێدەدا و سێیەم كوڕیشی وەك خۆی مەقامبێژە.\nئەوان لە چوار مانگی قەدەغەی هاتوچۆدا و خۆپارێزی لە كۆرۆنا، زۆرینەی كات لە ماڵەوە پەرەیان بە هونەرەكەیان داوە، وەك بەهمەن وتی "نابێت هونەر و خۆپارێزیی لەیادبكرێن".\nكەركوك/ ئایاری 2020/ ئەم خێزانە كاكەییە زۆرینەی كاتەكانیان لە ماڵەوە بە گۆرانی، خوێندنەوەی شیعر و عودژەنین بەسەردەبەن و خۆیان لە كۆرۆنا دەپارێزن\nئیدارەی كەركوك لە ناوەڕاستی مانگی ئازاری ئەمساڵەوە، ژمارەیەك رێنمایی بۆ خۆپارێزی لە ڤایرۆسی كۆرۆنا دەركرد، لە نێویاندا بڕیاری قەدەغەی هاتوچۆ و لە ماڵەوە مانەوە. ئەوەش دوای ئەوەی لە شوباتی رابردوودا، بۆ یەكەمجار چوار هاوڵاتی لە كەركوك توشی كۆرۆنا بون.\nئەو بڕیارە هەرچەندە بۆ زۆرێك لە خێزانەكان مایەی ناڕەحەتیی بوو، بەڵام بۆ بەهمەن كە هەم مامۆستایە و هەم جوتیاریشە، دەرفەتێك بوو تا لەنزیكەوە لە توانای هونەری ئەندامانی خێزانەكەی شارەزا بێت و پێكەوە پەرەی پێبدەن.\n"سەرەتای مانەوە لە ماڵەوە، زۆر ناخۆش و ناڕەحەت بوو؛ نیگەران بوم لەوەی بەشێك لە باخەكەم وشكدەبێت؛ نەمدەتوانی بچم ئاوی بدەم؛ ئەوكاتەی بڕیاری قەدەغە دەستیپێكرد كاتی كشتوكاڵ بوو"، بەهمەن زیاتر وتی هەر كە قەدەغەی هاتوچۆ درێژەی كێشا "دەستمان لە بەرهەمی ئەمساڵ شۆرد و ئەوەش زۆر غەمباری کردین".\nسەرەتای مانەوە لە ماڵەوە، زۆر ناخۆش و ناڕەحەت بوو\nلەوكاتەی خێزانەكە لە ماڵەوە زیاتر پێکەوە مانەوە، بیرۆكەی پەرەپێدانی هونەرەكەیان بۆ دێت، "نابێت هونەر لەیاد بكرێت، خۆراكی رۆحە". بەهمەن و دوو كوڕەكەی بەو شێوەیە رۆژ و شەوا بۆ چەند كاتژمێرێك پڕۆڤەیان دەكرد.\n"هەندێك كات شیعرم دەنوسی و بۆ منداڵەكانم دەخوێندەوە و گفتوگۆمان دەكرد؛ هەندێك كاتیش مەقامم دەچڕی؛ ئەوە كاریگەری زۆری لەسەر دەرونمان هەبوو، چونكە بڵاوبونەوەی كۆرۆنا كاریگەری خراپی لەسەر دەرونی خەڵك هەبووە". زیاتر وتی "ئێمەش جگە لە ئازاری خۆكەرەنتین كردن، غەمی لەدەستدانی باخەكەشمان بۆ زیادبوو".\nڤیدیۆ: كوڕێكی بەهمەن وەلی، هیوایەتی لێدانی دەفە و داوادەكات خەڵك خۆی لە كۆرۆنا بپارێزێت و لە ماڵەوە بمێنێتەوە\nباخەكەی بەهمەن كە لانیكەم 10كم لە داقوقەوە دورە، چەندین میوەی وەک قەیسی، هەنجیر، ترێی و هەناری تیادایە. ساڵانەش خەیار، تەماتە ،كولەكە، بامێ و شوتیان دەچاند، بەڵام ئەمساڵ وەك خۆی دەڵێت بەرهەمەکەیان نیوە كەیمكرد چونكە نەیدەتوانی لەكاتی خۆیدا خزمەتی بكات.\nبۆیە پەنابردن بۆ هونەر لەكاتی كەرەنتینەدا، وەك بەهمەن دەڵێت، رۆڵێكی باشیشی هەبووە لە ئارامكردنەوەی لایەنی دەرونی ئەو خێزانە.\nئەوە لەكاتێكدایە، ته‌نیا له سێ مانگی كه‌ره‌نتینه‌دا، 20 حاڵه‌تی "خۆكوشتن" له كه‌ركوك تۆماركراون، ئه‌وه‌ش به‌پێی به‌دواداچونه‌كانی كۆمسیۆنی باڵای مافه‌كانی مرۆڤ کە زۆرینه‌ی حاڵەتەکان به‌هۆی بێكاری و توندوتیژیی خێزانییه‌وه بوون.\nناوز، كوڕە گەورەی بەهمەن و خوێندكاری كۆلێژی هونەر، بە (كەركوك ناو)ی وت "بەر لە بڵاوبونەوەی كۆرۆنا، هەركات لەزانكۆ دەهاتمەوە لەگەڵ باوكم و براكانم دەچومە سەر باخەكەمان و كارمدەكرد، داخستنی زانكۆ و قەدەغەی هاتوچۆ زۆر بێتاقەتی كردوم، بەڵام موزیك و هونەر هەموو خەمەكانی لەبیربردینەوە".\n"رۆژانە باوكم زۆر بە جوانی مەقامی دەچڕیی و من و براكەشم عود و دەفمان لێدەدا؛ لە ڕوی دەرونییەوە باشتر بوین، بەڵام باوك و دایكم زۆر كات هەستمدەكرد ئازاری وشكبونی بەشێك لە باخەكەیان هەیە كە چەندین ساڵە پێوەی ماندوبون، بەڵام ئەو ئازارەیان دەرنەدەبڕی".\nرۆژانە باوكم زۆر بە جوانی مەقامی دەچڕیی و من و براكەشم عود و دەفمان لێدەدا؛ ئەوەش لە ڕوی دەرونییەوە ئارامی دەكردینەوە\nبەپێی بەدواداچونەكانی (كەركوك ناو)، كاكەییەكانی سنوری داقوق كە لە 15 گوند پێكدێن، پریشكی گەورەی كاریگەرییەكانی كۆرۆنایان بەركەوتووە، بەتایبەت ئەوانەی سەرقاڵی كشتوكاڵ و باخدارین.\nكەركوك/ حوزەیرانی 2020/ خێزانەكەی بەهمەن لەكاتی كاركردندا لە زەوییە كشتوكاڵییەكەیان فۆتۆ: كەركوك ناو\nبەهمەن، سێ كوڕ و كچێكی هەیە، بەڵام رۆڵی رەمزییەی هاوژینی بەهمەن لەكاتی كەرەنتینەدا لەبیرناكرێت، بەردەوام جۆرەها شیرینیی و خواردنی بۆ خێزانەكە ئامادەدەكرد و چێژی زیاتری بەدانیشتنەكان دەدا.\nبەهمەن وتی "ئەو نەیدەهێشت لەكەرەنتینەدا بێزاربین، ئێستا هەموو تەندروستیی و لایەنی دەرونیمان زۆر باشە و ئامادەین بۆ تێپەڕاندنی ئەم دۆخە".\n"كۆرۆنا و لە ماڵەوە مانەوە بەشێک لە بژێوی ژیانی لێسەندینەوە؛ خزمانی لێ دورخستینەوە، بەڵام كۆڵماننەدا و ماڵی پڕ لە هونەر و خۆشەویستیمان زیاتر ئاوەدانکردەوە"، بەهمەن وایوت.\nبەهمەن پێیوایە دەكرێت خێزانەكان سود لە ماڵەوە مانەوە وەربگرن؛ بۆشیدەرکەوتووە یەكێك لە كوڕەكانی دەفلێدەرێکی باشە، یەكێكی تریان عود ژەنە و ئەوی تریشیان دەنگێكی رەسەنی بۆ مقام چڕین هەیە و دەتوانێت پەرەی پێبدات.


محەمەد چۆمانی/ كرمی خۆخۆری مێشكمان هەروا زاوزێ دەكات\nحەیا نییەو رژاوە!\nپەشێو دەڵێت" ئەوەی كورد بێ و كورد بكوژێ، زۆڵە، تەرەسە، گەوادە". منیش دەڵێم" ئەوەی كورد بێ و هاوسۆزی داعش و حاجی قادر گوتەنی"كڵاوسوورو كڵاورەش"بێت، بیژییە، بێشەرەف، كەربابە". ئەمڕۆ نییە، ژن و منداڵمان لەژێر چەقۆی تیژی توركدا سەردەبڕدرێت،، عەیامێكە وەك ئەم وێنانە كەل و كۆممان دەكەن، بەس حەیامان نییەو رژاوە!!!، بێدەنگین و بێدەنگ! چ خۆشباوەڕییەكە ئەمریكا بەفریادەرەسی كوردو تورك و فارس، بەدۆستمان بزانین!! گوو بەو دراوسێیەتییە!! ئەورەحمان بەگی بابان گوتەنی" ئینگلیز هاتە ناوەوەو ئومێدی سەربەستی نەما". كوردستانی رۆژئاوا كوێری كردوون، چۆن دادەنیشن؟! وەك چۆن 24ساڵە لێرە تێكمان بەردەدەن و خەومان دەزڕێنن، ئاواش لەو پارچە لەتكراوە دەكەن!! داخەكەم لەغەفڵەتین و كرمی خۆخۆری مێشكیشمان هەروا زاوزێ دەكات!!! داد بۆكوردی بێ شەرم و بێچارە.!\nچ بەدبینییەكی سیاسییە ئەمانە دەیكەن!\nتادوێنێ لقێكی حزبی بنەماڵە بوو، ئەمڕۆ بەلای ئەوانەی پێچكە كورسییەك بوون شۆڕشگێڕ! بەلای ئەویدیش نمەك حەرام و بێ هەڵوێست! زەحمەتە سیاسەتكردن و هاوسەنگی لەم فەزا بۆگەنەدا! زۆرجار چەپڵەلێدان و لەیەكدانی دەستەكان شكاندنی بەرامبەرو شەڕی دەروونی و یەكلاكردنەوەی شەڕی جەمسەرە تێكگیربووەكانە دەكرێت! بەدیدی ئەوان حزبێك 20ساڵ پاشكۆ بێت و بەهەڵوێستێك كە عەیامێكە روون و ئاشكرا لێی جیانەبۆتەوە، بكرێت بەپاڵەوانی مەیدان، دیارە ئامانج لێی چییە!! هەراوزەنای دوێنێی پەرلەمان و بەرزركردنەوەی فراكسیۆنی شیوعی و لەوبەر بەئەرزدادانی، كورد گوتەنی"كاغەزێكی نەنووسراوەو دەخوێنرێتەوە"، چەند كورتبینییەكی سیاسی و فكرییە، بۆشكاندنی یەكتر، هێزێك بێت هەڵوێستێكی نیشتمانی حزبێك بباتە مەزادخانەو هەرزانفرۆشی بكات! هێزێكی دیكە نابووت و ناشرین بیبینێت! چ بەدبینییەكی سیاسییە ئەمانە دەیكەن\nتێناگات ئەو خەڵكە!\nدوێنێ ئەوان كۆبوونەوەو پێكەینین! ئەمڕۆش پەرلەمانەكەیان و هەوادارانیان لەسەر تەقینەوە بوون و فەیسبووكیش ئاگری گرت! تێناگات ئەو خەڵكە! هەردوێنێ دوای بەكوشتدانی 5هەزاركەس، سەرۆكەكانە گوتیان" بێتاوانترین كەس ئێمەین! تێناگات ئەو خەڵكە! هیچ لەگۆڕێ نییە، وەك چۆن چوار ساڵ یەكتر كوشتن، بەلایان نەبا بوو نەباران! چ كارەساتێكە ئەمانە دەیكەن! چ بەڵایەكە میللەت هەر لەغەفڵەتەو بێدار نابێتەوە! دەروێشەكان بۆ وادەكەن؟! ئەم حاڵگرتن و سەرسوڕانە تاكەی؟ تەنها خەجاڵەتییە دەمێنێتەوە! داخی گرانم بۆئەو رۆشنبیرو نووسەرو قەڵەم بەدەستانەیە، بێباكانە تەرەفگیری دەكەن و كەڕەنای شەڕ لێدەدەن! شەرمە ئەم بیركردنەوەیە! هەندێك دەم و چاو بەلاش خۆیان ناشرین دەكەن! لەوڵاتێكدا حزب سەردارو سالارو یاسا لەژێر پێیان بێت، ئەوە هەڵوێستی رۆشنبیرانی بێت، قوڕ بەسەر ئەو میللەتە!! قوڕ بەسەر پەرلەمان، كەئەمڕۆ مردار بووەوە.\nسوحبەتێك بوو كردتان!\nقەیرانەكان تاتەپڵی سەری خەڵك هات، ئێوەش شەڕی سەرۆك و حزب بكەن! لێی خوڕن و ئاوڕناداتەوە ئەو مێگەلە!! بیخوڵقێنن قەیران! داعش پەیدانەبووایە، ئەو گۆمە بۆگەنە هەر دەشڵەقا! خۆتان كردووەتە بۆمب و بەنیشتمان و یەكتردا دەتەقنەوە! دیموكراسی و رەنجی شاختان سەربڕی و دەنگی خەڵكیشتان كردە پێ و بێ منەت لەسەری سەرەوە لێی پاڵكەوتوون! بەڵێن و پەیمانی دروستكردنی بەهەشت سوحبەتێك بوو، بەر لەهەڵبژاردن كردتان! كێكەكە بەشكراو میللەت قیڕە قیڕ دەكات جەهەننەم! پەرلەمان بۆبنەبان! نایەڵن ئۆقرە بگرێت رۆحی شەكەتمان! بەزۆر نییە وێكڕا هەڵناكەن! "پیرەر" بگەڕێننەوەو بیكەنە دوو حكومەت و دوو سەرۆك! ئەودەم خۆتان برا گەورە! قەسەم دەوڵەتیش دروستبكەن، كەدروستنابێت، بەردەبنە گیانی یەكتر! تا میللەت سەركزو مەلوول و بێ ئاگا بێت، ئێوە هەر سەردارو سوار دەبن.!بۆنی ئاشووبێكی دیكەتان لێدێت و وەرنەوە هۆش و ئەو خانۆچكەیەمان لێ تێكمەدەن.\nبەزۆر نییە ئینسان نیت\nچەند رۆژێكە كەجادە چۆڵەو مرور نییە، ئەوەی دێت و لەگڵۆپی سوور دەدات!! بەتەنها وەستاوم و كەسم لێ دیارنییەو ناڕۆم! وای كە بێ عەقڵم!!! دە ساڵیش دەبێت، دەگمەن نەبێت ئۆتۆمبێل بەئاو ناشۆم، پێم ستەمە ئەو ئاوە پاكە ختوخۆڕا بچێتە زێرابەكان، تەنها دوو پارچە پەڕۆ بۆلابردنی پیسی و سافكردن بەكاردێنم. كاكم لەولا هات" مامۆستا ئەوە چییە، خۆ ئاو قاتی نییە؟! ئای كەپیاوێكی سەمەرەم! گڵۆپی زیادە دەكوژێنمەوە، میوانی خۆشەویست هەڵیدایێ" مامۆستا ئەو تاریكستانە چییە، دەپێكە پێ ئەو گڵۆپانە كارەبای رەئیسییە!! بەتوو چاك دەبیت!! بنیادەمێكی تەڕوتووشم!! مامۆستا ئەوە لۆ ئەتو لەگەڵ جەرەسی پێشی مە دێیە ژۆرێ، ئای لەوەشدا مامۆستایەكی وشك و رەقم!! كەرۆح گەندەڵبوو، كەدڵ بۆگەن بوو، كەئینسان لەبەهاكان داماڵرا، كەهۆش و مێشك نەبوو، تێنەگەیت بەرپرسیارێتی چییە، بەرماڵ لەسەرشان بیت،بێ دین بیت، دكتۆرو پرۆفیسۆر و نووسەر بیت، بەزۆر نییە ئینسان نیت.!


لە مانگی شوباتی ئەمساڵەوە190 ژن دژی توندوتیژی هاوسەرەكانیان سكاڵایان بردۆتەوە پۆلیس\nچەمچەماڵ/ 9ی ئەیلولی 2020/ گوندی برایم ئاغا لە ناوچەی شوان، شوێنی شاردنەوەی تەرمی دوو خوشك (ئاوارە و هێلین) دوای كوشتنیان فۆتۆ: سۆران محەمەد\nتارا عەزیز – كەركوك\nلە مانگی شوباتی ئەمساڵەوە 210 كەیسی توندوتیژی خێزانی لە بەشی پاراستنی خێزان و منداڵ لە پۆلیسی كەركوك تۆماركراوە، لە نێویاندا 190 ژن لەلایەن هاوسەرەكانیانەوە توندوتیژییان بەرامبەر كراوە.\nئەو ئامارەی بەشی پاراستنی خێزان و منداڵ لە پۆلیسی كەركوك، كە كۆپییەكی دراوە بە (كەركوك ناو)، تیایدا 20 رۆژی مانگی ئەیلول زۆرترین حاڵەتی توندوتیژی تۆماركراوە، كە 38 حاڵەت بووە. زۆرێك لە كەیسەكانیش بڕیاریان لەبارەوە دراوە.\nلەكۆی گشتی كەیسەكاندا تەنیا دوو حاڵەتی توندوتیژی ژنان هەبووە بەرامبەر بە پیاوەكانیان، لەگەڵ هەشت حاڵەتی توندوتیژی باوك بەرامبەر بە منداڵ و چەند حاڵەتێكی توندوتیژیی تر وەك توندوتیژی نێوان خوشك و برا و باوەژن.\nهەشت حاڵەتی توندوتیژی باوك بەرامبەر بە منداڵ تۆماكراوە\nلە هەردوو مانگی شوبات و ئازاردا 60 حاڵەتی توندوتیژی تۆماركراوە (هەر مانگەو 30 حاڵەت)، لەو ژمارەیە 52 كەیسیان توندوتیژی پیاو بووە بەرامبەر بە هاوسەرەكانیان، بەڵام لە مانگی نیساندا كەمترین حاڵەتی توندوتیژی تۆماركراوە كە 11 حاڵەت بووە و هەشتیان پیاو بەرامبەر هاوسەرەكانیان ئەنجامیانداوە.\nلە مانگی ئایاردا 27 حاڵەت هەبووە، كە 25 یان پیاوان بەرامبەر بە هاوسەرەكانیان ئەنجامیانداوە، هەرچی مانگی حوزەیرانە، كەمبۆتەوە بۆ 17 حاڵەت، كە 16یان بەرامبەر بەژنان بووە لەلایەن مێردەكانیانەوە.\nهەر بەپێی ئامارەكەی بەشی پاراستنی خێزان و منداڵ لە پۆلیسی كەركوك، لە مانگی تەمموزدا 28 حاڵەتی توندوتیژی هەبووە، بەڵام تەنیا پێنج حاڵەتیان لەم مانگەدا بڕیاری لێدراوە.\nلەو 28 حاڵەتەشدا 25یان پیاو بەرامبەر بە ژنەكانیان ئەنجامیانداوە. لەمانگی ئاب-یش 31 حاڵەت هەبووە، كەهەر 31حاڵەتەكە بەرامبەر بە ژن بووە لەلایەن پیاوەكانیانەوە.\nحاڵەتەكان بۆ مانگی ئەیلول بۆ 38 حاڵەت بەرزبونەتەوە، ئەوەش بەرزترین ژمارەیە لە مانگی شوباتی ئەمساڵەوە. كە 32 حاڵەتیان پیاوان بەرامبەر بە ژنەكانیان ئەنجامیانداوە.


یەكێتی لەبارەی مەخمورەوە هۆشداری دەدات – تۆڕی میدیایی خەڵک\n2019/05/16 - 10:04 PM\nلێپرسراوی كۆمیتەی یەكێتیی نیشتمانیی كوردستان لە مەخمور، سەبارەت بە دووبارە سەرهەڵدانەوەی تیرۆریستانی داعش لە سنورەكەیان هۆشداری دەدات.\nڕەشاد گەڵاڵی لێپرسراوی كۆمیتەی یەكێتیی نیشتمانیی كوردستان لە مەخمور، لەلێدوانێكی ڕۆژنامەوانیدا سەبارەت بەمەترسی دووبارە سەرهەڵدانەوەی داعش هۆشداریدا و ڕایگەیاند، چیای قەرەچوغ یەكێكە لەو شوێنانەی ساڵێك دەبێت تیرۆیستانی داعش تیایدا خۆی ڕێكدەخاتەوە و مەشق و ڕاهێنانی تیادا دەكات و نزیكەی 300 چەكداریان لەو ناوچەیە هەیە.\nئەو لێپرسراوەی یەكێتی ئاماژەی بەوەشكرد، بەشێك لەچەكدارەكان بیانین و چەكی جۆراوجۆریان پێیە و لە ناوچەكانی شەرگات و گەیارە و حەمام عەلیل و ناوچەكانی تر بەردەوام هاتوچۆ و جێ گۆڕكێ دەكەن و هەندێك جار دەچنە دەشتی نەینەوا.\nڕەشاد گەڵاڵی ئەوەشیخستووەتەڕوو، لەدوای كشانەوەی هێزی پێشمەرگە و هاتنی سوپای عیراق و بەدیاریكراویش كاتی كۆتایی هاتنی تیرۆریستانی داعش لەپارێزگای نەینەوا، زنجیرە چیای قەرەچوخ ئارامترین شوێن بووە بۆ خۆڕێكخستنەوەی تیرۆریستانی داعش لەم سنورە لە ماوەی ساڵی ڕابردوودا.\nهەروەك ڕەشاد گەڵاڵی ڕوونیشیكردووەتەوە، مانەوە و گەشەكردن و بەردەوامیی تیرۆریستانی داعش لەو سنورە پەیوەستە بەسیاسەتی ناوخۆ، هەرێمایەتی، نێودەوڵەتی و وڵاتانی كەنداویش ڕۆڵێكی سەرەكی دەبینین لەو پرسەدا.\nحەمام عەلیلداعشڕەشاد گەڵاڵیشەرگاتقەرەچوخگەیارەمەخمورنەینەواوڵاتانی كەنداویەكێتیی نیشتمانیی كوردستان\nخامنەیی گۆڕانكاری نوێ لە سوپای پاسداراندا دەكات


لەشی ئێمە چۆن شەڕی ڤایرۆس دەکات؟\nهەواڵی / 29/3/2020 311 جار بینراوە\nد.دانا مەجید،پسپۆڕی نەخۆشییەکانی مناڵان\nئەگەر پێتوایە کاتێک ڤایرۆسێک هاتە لەشمانەوە ئەوا ڤایرۆسەکە دەستکراوەیە لەوەی چی بکات و لەشی خۆشمان دەستەوسان لە ئاستیدا، ئەوە هەڵە تێگەشتوی.\nڕۆژانە دەبیستین کە خەڵک توشی فڵان ڤایرۆس بووە و خۆیشی بە بێ چارەسەر باش بووەتەوە، ئەمە بەهۆی سەرکەوتنی جەستەمانەوەیە لەشەڕی دژی ڤایرۆسەکە، بەڵێ بەردەوام لەشمان ئامادەیە بۆ ئەوەی شەڕی ڤایرۆس و میکرۆبەکانی دیکە بکات، ئەویش بەهۆی سیستمی بەرگری لەشەوەیە(Immune system).\nسیستمی بەرگری لەچەند هێڵێکەوە دەمانپارێزێت لە ڤایرۆس لەوانە:-\n١- پێست /\nئەگەر برینێک لە ڕوی پێستماندا نەبێت ئەوا وەک دەرعی گولەنەبڕ وایە و ناهێڵێ ڤایرۆس بێتە ناو لەشمانەوە، بۆیە ڤایرۆسەکان هەوڵدەدەن لەڕێگەی لوت و دەموچاوەوە زەفەرمان پێبەرن.\nڕەنگە زۆربەمان بێزاربین لە پژمە ،بەڵام پژمە وەڵامدانەوەی لەشمانە بۆ ئەوەی ئەو ڤایرۆسانەی لە لوتماندایە فڕەی بداتە دەرەوە.\nبە لاتەوە سەیرە کە کۆکە بمانپارێزێ؟ نەکەی ئێستا دەرمانی دژی کۆکە بەکاربهێنی، چونکە ئەو ڤایرۆسانەی خۆیان ئامادەکردوە کە لە قوڕگمانەوە تێپەڕن و بگەنە سییەکانمان ئەوا کۆکە هەوڵدەدات فڕێی بداتە دەرەوە.\nتۆ بڵێی بەڵغەمیش ئیشی پێسپێردرابێت؟ بەڵێ بەهۆی خەستی و لینجیەکەیەوە وەک تەڵە وایە کە میکرۆبەکە هەڵدەگرێت و بەهۆی خانەی تایبەت هەمیشە بەبێ قاچ بەڵغەمەکە بۆ دەرەوە پاڵ دەنێت، بۆیە زۆربەی کات فەحسی بەڵغەم بە ئاسانی دەتوانێت میکرۆبرکە پیشان بدات.\n٥- خڕۆکە سپیەکان ( شەڕکەری ڕاستەقیـــنە).\nهەڵبــــەتە ڤایرۆس پێکهاتەکەی ئەوەندە سادەیە زاناکان بە زیندەوەری دانانێن(مردووش نیە)، لەدەرەوەی لەش زیادناکات، بەڵام کاتێک دێتە لەشەوە دەڕواتە ناو خانەوە، ئیدی دەستدەگرێ بەسەر کارگەی ناوخانەکان و بۆ بەرژەوەندی زیادبوونی خۆی بەکاریدەهێنێ،ژمارەیان دەگاتە هەزاران لەناو یەک خانەدا، دواتر خانەکە دەتەقێنێ و بڵاودەبێتەوە بۆ شوێنی دیکە. بەڵام خڕۆکە شەڕکەرەکان لێناگەڕێن بە ئاسانی تەراتێن بکات.\nشەڕەکە بەم شێوەیەیە\n• خانەی ژەهراویT (cytotoxic T cell).\nئەم خانانە دەسوڕێنەوە بۆ ئەوەی بزانن چی خانەیەک ڤایرۆسەکەی تێدایە، هەر کە دۆزیانەوە ئەوا مادەیەک دەڕژێنێت و خانەکەو ڤایرۆسە داگیرکەرەکەی ناویشی دەکوژێت.\n• خانەی بکوژی سروشتی (Natural killer cells).\nئەمانیش دەگەڕێن بەدوای ئەو خانانەدا کە دەربازیان بووە لە دەست خانەی سایتۆتۆکسیکانەوە، هەرچیان دۆزیەوە لەناوی دەبەن.\n• دژە تەنەکان (Antibody )\nبەلاتەوە سەیر نەبێ ئەگەر بڵێم ژیانی کەسمان نەدەگەیشتە ئەم تەمەنە ئەگەر دژەتەنەکان نەبوونایە، ئەگەر دژە تەنەکان نەبونایە ڤاکسین دروست نەدەکراو یەک ڤایرۆس دەیتوانی چەندین جار توشی نەخۆشیمان بکات، ئەگەر یەک جار تووشی دڕکەومێکوتە ببیت ئەوا دژەتەن دروستدەبێت و بۆ هەمیشەیی دەمانپارێزێت لە دڕکەو میکووتە، سوپاس بۆ ئەو خوایەی کە دژەتەنەکانی بۆ دروستکردوین بۆ ئەوەی بمانپارێزن.\nدژە تەنەکان لە ڤایرۆس بچوکترن، ٥ جۆری جیاوازیان هەیە، لە خڕۆکە سپیەکانەوە دروستدەبن، زیاد لە دە ملیار جۆری جیاواز دژەتەن لە لەشماندا هەیە، کە بەم شێوە شەڕ دژی ڤایرۆس دەکەن:\n*ڤایرۆسەکان ناچالاک دەکەن بەمەش کەمتر دەتوانن خانەکان داگیر بکەن\n*دەنوسێن بە ڤایرۆسەکەوە ئەمەش وەها دەکات خڕۆکەی سپی قەپگر بە ئاسانی ڤایرۆسەکە بناسنەوەو ڤایرۆسەکە قوتدەدات\n*هەندێک لە دژە تەنەکان پێکەوە کاردەکەن و وادەکەن ڤایرۆسەکان بەیەکەوە بنوسێن و کۆمەڵە دروسبکەن(agglutination ) بەمەش بە ئاسانتر لەلایەن خڕۆکە شەڕکەرەکانەوە لەناو دەبرێن\n* دژەتەنی کەسێک کە پێشتر توشی ڤایرۆسەکە بوەو ئێستا باش بووبێتەوە وەردەگیرێت و دەتوانرێت بدرێت لەکەسی توشبوو بۆ ئەوەی شەڕی ڤایرۆسەکەی بۆ بکات، چونکە ئەم پێشتر شەڕی ئەو ڤایرۆسەی کردووە، بە خۆشحاڵـــیــیەوە ئێستا لە سلێمانی لە هەوڵدان بۆ ئەوەی سوود لەمە وەربگیرێت.\n* تەنانەت شەڕ دژی ژەهر (Toxin) یش دەکات و هەوڵدەدات بیکاتە دەرەوەی لەش.\nئەمە تەنها بەشێکە لەو شەڕەی سیستمی بەرگری لەشمان دەیکات دژی ڤایرۆس، ئێمە وەک پزیشکی منداڵان ئەوە دەزانین کە هەندێک منداڵ ساڵانە ڕەنگە دە جار شەڕی سەختی ڤایرۆس بکەن، بە خۆشحاڵییەوە هەمووکات شەڕەکە دەبەنەوە.\nگرفتی گەورە ئەوەیە نزیکەی لەسەدا دە ی کۆمەڵگا ڕەنگە لە شەڕی دژی ڤایرۆسدا بدۆڕێت، بۆ نمونە لە ساڵێ ١٩١٨ کاتێک ئەنفلۆنزای ئیسپانی بڵاودەبێتەوە تەنها لەسەدا ١٠ ی خەڵکــــی شەڕەکەیان دۆڕاند کە نزیکەی ٥٠ ملیۆن کەسی کوشت، وە خەمی ناوەندە تەندروستییەکان لە توشبونی ڤایرۆسی کۆرۆنــــا ئەو خەڵکانەیە کە سیستمی بەرگری لەشیان باش ئی ناکات، ئەگەر لە هەریمی کوردستان لەسەدا دەی خەڵکی لە مەترسی دۆڕاندنی جەنگەکەدا بن لەگەڵ ڤایرۆسی کۆرۆنا ئەوا نزیکەی ٥٠٠ هەزار کەس لە مەترسیدا دەبن.


ئاماری نوێی كۆرۆنای هەرێم ، چاكبوونەوە سێ هێندەی توشبوونە - تۆڕی میدیایی خەڵک\nلە ماوەی 24 كاتژمێری ڕابردوودا 81 توشبووی نوێی ڤایرۆسی كۆرۆنا تۆماركراوە و 351 كەسیش چاكبونەتەوە.\nوەزارەتی تەندروستی حكومەتی هەرێمی كوردستان ئاماری نوێی ڤایرۆسی كۆرۆنای بڵاوكردەوە كە تێیدا هاتووە، لە ماوەی 24 كاتژمێری ڕابردوودا، لە ماوەی 24 كاتژمێری ڕابردوودا 81 توشبووی نوێی ڤایرۆسی كۆرۆنا تۆماركراوە و 351 كەسیش چاكبونەتەوە.\nهەر بەپێی ئامارەكە، لەو ماوەیەدا پێنج كەس بە هۆی توشبونیان بە كۆرۆنا گیانیان لەدەستداوە.\nئاماژە بە ئەوەشكراوە، هەر لە ماوەی ئەو 24 كاتژمێرەدا 3 هەزار و 444 پشكنینی كۆرۆنا ئەنجامدراوە.\nئاسایشی هەرێم؛ لەبارەی دەستگیركردنی چوار هاووڵاتی ئەفریقی ڕاگەیەنراوێكی بڵاوكردەوە\nبۆ دوور بوون لە نەخۆشییەكان لە وەرزی سەرمادا چ میوەیەك بخۆین؟\nخەڵك- ساڵانە لە وەرزی پاییز و پێگەیشتنی هەنار، دروستكردنی ڕوبەهەناریش دەستپێدەكات. (زیاتر…)\nژمارەی مردن بە كۆرۆنا لە هەرێم زیادی كرد\n27 تشرینی یەکەم 2021 6.30 pm\nخەڵك- وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 802 حاڵەتی تووشبوون بە كۆرۆنا تۆماركراوە…\n01 کانونی یەکەم 2021 8.59 pm\nخەڵك- وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 435 حاڵەتی تووشبوون بە كۆرۆنا تۆماركراوە…


ئەفسانەی تۆپی پێی تورکیا ئێستا شۆفێری تاکسی دەکات – بزاڤی خزمەت\nهاکان شوکور ئەفسانەی تۆپی پێی تورکیا بە هۆی هاوسۆزییەوە بۆ بزاڤی خزمەت لە هەموو شتێک بێبەشکراوە و لە ئێستادا بۆ پەیداکردنی بژێوی ژیانی شۆفێری تاکسی دەکات و ئەوەش دەنگدانەوەی لە میدیاکانی ئەوروپادا بە دوای خۆیدا هێناوە و لە مانشێتی ڕۆژنامەکاندا نووسراوە “ئەفسانەی تۆپی پێی تورکیا ئیتر شۆفێری تاکسی دەکات”.\nهاکان شوکور جگە لە کەسایەتییە وەرزشییەکەی، کەسایەتییەکی دیاری تورکیا بووە و پێشتر ئەندامی پەرلەمانی تورکیا بووە بەڵام دوای ڕووداوەکانی ١٧ بۆ ٢٥ی کانوونی یەکەمی ٢٠١٣ دەستی لەکارکێشایەوە و وڵاتی بەجێهێشت و لە ئەمریکا نیشتەجێ بوو.\nڕۆژنامەی دای وێڵتی ئەڵمانی، لە هەواڵێکیدا سەبارەت بە هاکان شوکور ئاماژە بۆ ئەوە دەکات کە بە هۆی هاوسۆزییەوە بۆ بزاڤی خزمەت هاکان شوکور لە لایەن حکومەتی تورکیاوە بڕیاری دەستگیرکردنی بۆ دەرچووە و دەست بەسەر ماڵ و سەروەتی لە تورکیا گیراوە، لەبەر ئەوە لە ئێستادا ناچارە لە ڕێگەی بەرنامەی ئوبەرەوە کاری شۆفێری تاکسی بکات و لەو ڕێگەیەوە بژێوی ژیانی پەیدا بکات.\nهاکان شوکور باشترین یاریزانی مێژوویی تۆپی پێی تورکیا بووە و نازناوی “پاشا” ی پێدرابوو. لە کاروانی وەرزشی خۆیدا ٥١ گۆڵی بۆ هەڵبژاردەی وڵاتەکەی تۆمار کردووە کە ئەوەش زۆرترین ژمارەی گۆڵە کە یاریزانێک بۆ هەڵبژاردەی تورکیای کردبێت.جگە لەوە لە یانەی گالاتاسارای یاری کردووە و ٢٧١ گۆڵیشی بۆ ئەو یانەتە تۆمار کردووە. وە هەروەها خاوەنی ژمارەیەکی پێوانەییە لە جامی جیهانیدا کە بریتییە لە تۆمارکردنی خێراترین گۆڵ لە مێژووی جامی جیهانیدا.\nهاکان شوکور لە چاوپێکەوتنێکیدا لەگەڵ ڕۆژنامەی ئافتۆنبلادێتی سویدی وتی “ئێردۆغان هەموو شتێکی لە من زەوت کرد. مافی ئازادیم، مافی ئازادی ڕادەربڕینم، مافی کارکردنم و جگە لەوەش دەرفەتی قازانجکردنی مادیم لە تورکیادا. چیتر تەنانەت ناتوانم موڵکەکانیشم بپارێزم. ئێستا پێویستە هەمووان هەوڵ بۆ ئازادی و دیموکراسی و سەروەری یاسا لە تورکیا بدەن. ئەوروپا و وڵاتانی دیکەی جیهان پێویستە لەو پشتیوانی لەو هەوڵە بکەن. ئومێدەوارم سەرۆک کۆمار بۆ دیموکراسی و دادپەروەری و مافەکانی مرۆڤ دەگەڕێتەوە”.